**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Μαΐου 2018, ημέρα Πέμπτη και ώρα 12.20΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης: «Ενημέρωση από τον εκπρόσωπο της Ελλάδας στο Διεθνές Νομισματικό Ταμείο, καθηγητή, κ. Μιχάλη Ψαλιδόπουλο σχετικά με τις οικονομικές εξελίξεις διεθνώς και στην Ελλάδα».

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Σταύρος Αραχωβίτης, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιώργος Πάλλης, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Χρήστος Καραγιαννίδης, Νίκος Παπαδόπουλος, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Ιωάννης Σαρακιώτης, Αλέξανδρος Τριανταφυλλίδης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Μάξιμος Χαρακόπουλος, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ηλίας Παναγιώταρος, Νικόλαος Καραθανασόπουλος, Γιώργος Λαμπρούλης, Δημήτριος Καμμένος, Κωνσταντίνος Κατσίκης, Γεώργιος Αμυράς, Δημήτριος Καβαδέλλας, Θεοχάρης (Χάρης) Θεοχάρης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την ενημέρωση από τον εκπρόσωπο της Ελλάδας στο Διεθνές Νομισματικό Ταμείο, καθηγητή, κ. Μιχάλη Ψαλιδόπουλο σχετικά με τις οικονομικές εξελίξεις διεθνώς και στην Ελλάδα.

Κατανοούμε όλοι, ότι έχει ενδιαφέρον η συζήτησή μας και εγώ προσωπικά θα παρακαλούσα τον κ. Ψαλιδόπουλο να μας πει και τι κάνει ένας εκπρόσωπος ενός Κράτους στο ΔΝΤ, γιατί πολλοί από εμάς μπερδεύουν το ρόλο του εκπροσώπου του Κράτους με το ίδιο το ΔΝΤ ή με τον κύριο Τόμσεν ή με την κυρία Λαγκάρντ κ.λπ..

Όλα αυτά θα μας τα πει ο κ. Ψαλιδόπουλος. Θα του δώσουμε άνεση χρόνου, περίπου είκοσι λεπτά και μετά θα ακολουθήσουν οι ερωτήσεις-τοποθετήσεις των βουλευτών. Αυτή είναι η πρόταση που κάνω προς το Σώμα. Οπότε στο τέλος της συνεδρίασης μπορούμε να πάμε κατευθείαν στις απαντήσεις για να έχουμε περισσότερο χρόνο. Καλωσορίζω τον κ. Ψαλιδόπουλο και του δίνω το λόγο.

ΜΙΧΑΛΗΣ ΨΑΛΙΔΟΠΟΥΛΟΣ (Εκπρόσωπος της Ελλάδας στο Διεθνές Νομισματικό Ταμείο): Καταρχήν να ευχαριστήσω θερμά τον Πρόεδρο της Βουλής και τον Πρόεδρο της Επιτροπής για την τιμητική πρόσκληση.

Είναι ιδιαίτερη τιμή μου να απευθύνομαι ενώπιον σας και πιστεύω να είμαι χρήσιμος σε αυτά τα οποία θα πω, ώστε να διευκολύνω τη διαβούλευση μεταξύ σας, σχετικά με τα ζητήματα της παγκόσμιας και της ελληνικής οικονομίας.

Υπακούοντας στην προτροπή του Προέδρου να πω εισαγωγικά δύο λόγια για το Ταμείο και το πώς λειτουργεί και τι κάνει ο Έλληνας εκπρόσωπος.

Το Ταμείο, όπως ξέρετε και το λέει και η ονομασία του είναι ένα Ταμείο Μελών από τα 44 αρχικά, μέσα στα οποία ήταν και η Ελλάδα. Αυτή την στιγμή έχει 189 μέλη και είναι ταγμένο, χρησιμοποιώντας τα κεφάλαια που τα ίδια του τα μέλη έχουν βάλει να βοηθάει στην χρηματοπιστωτική σταθερότητα των κρατών μελών του.

Δηλαδή, είναι ένα συνεργατικό ταμείο, το οποίο όμως έχει την εξής ιδιομορφία: ορισμένα κράτη έχουν βάλει περισσότερα κεφάλαια, άρα έχουν ένα μεγαλύτερο βάρος, όταν τυχαίνει να γίνεται ψηφοφορία, πράγμα που γίνεται αρκετά σπάνια.

Οι μεγάλες χώρες, οι οποίες έχουν δώσει και τα πιο μεγάλα κεφάλαια είναι οι ΗΠΑ, το Ηνωμένο Βασίλειο, η Κίνα, η Ρωσία, η Γερμανία, η Γαλλία. Αυτές οι χώρες εκπροσωπούνται από ένα γραφείο που απαρτίζεται μόνο από δικούς τους υπηκόους. Οι υπόλοιπες χώρες μέλη έχουν βρεθεί σε γεωγραφικές κοινότητες, για παράδειγμα εμείς είμαστε μαζί με την Ιταλία, την Πορτογαλία, την Αλβανία, την Μάλτα. Είμαστε μια γεωγραφική κοινότητα Νότιας Ευρώπης και ανάλογα με το ποσοστό συμμετοχής στα κεφάλαια του Ταμείου, έχει δικαίωμα η χώρα για Διευθυντή ή Αναπληρωτή Διευθυντή ή για Σύμβουλο στο γραφείο, στο οποίο ανήκει η χώρα. Εγώ λοιπόν είμαι Αναπληρωτής Διευθυντής στο Γραφείο της Ιταλίας και είμαστε κάπου οκτώ άτομα όλοι και όλοι, όπως ο Ιταλός Διευθυντής, εγώ και άλλοι σύμβουλοι Ιταλοί και μια Πορτογαλίδα.

Είμαστε υποχρεωμένοι να συμμετέχουμε στο Συμβούλιο, το οποίο λειτουργεί κάθε Δευτέρα, Τετάρτη και Παρασκευή, αλλά και τις Τρίτες και τις Πέμπτες προετοιμάζοντας εκ μέρους του Γραφείου την άποψη που έχουμε για οποιοδήποτε θέμα της ημερήσιας διάταξης. Έστω ότι θα συζητηθεί το Ουζμπεκιστάν, θα πρέπει εμείς στο γραφείο να αποφασίσουμε, αν θα το αναλάβω εγώ ή κάποιος άλλος και σε χρόνο που έχει δοθεί και είναι αυστηρά καθορισμένος, πρέπει να βγάλει ο εκπρόσωπος του γραφείου την γραπτή του εισήγηση, την οποία θα πάει μετά και στο Συμβούλιο να υποστηρίξει. Συνεπώς, όπως καταλαβαίνετε, υπάρχει πάρα πολύ δουλειά δεδομένου ότι το Ταμείο έχει τρεις λειτουργίες με πρώτη την εποπτεία, την οποία ασκεί στέλνοντας αποστολές μια φορά το χρόνο σε κάθε χώρα, για να κάνει μια αποτύπωση της υπάρχουσας κατάστασης.

Μια δεύτερη λειτουργία είναι ο δανεισμός, εάν βρίσκεσαι σε ανάγκη και ζητάς πρόγραμμα, σου δίνει το Ταμείο δάνειο βραχυχρόνιο, ας πούμε τριετές το πολύ άντε και 5ετές αλλά όχι παραπέρα δεδομένου ότι τα κεφάλαιά του πρέπει να ανακυκλώνονται, διότι τα χρειάζονται καινούργιες χώρες που μπαίνουν σε πρόγραμμα.

Ο τρίτος βασικός λόγος ύπαρξης του Ταμείου και βοηθείας προς τα μέλη του είναι η τεχνική βοήθεια. Όπως θα γνωρίζετε αυτή την στιγμή υπάρχουν και στο Γενικό Λογιστήριο του Κράτους και στο Υπουργείο Οικονομικών, τεχνοκράτες, οι οποίοι επικουρούν την ελληνική δημόσια διοίκηση σε θέματα φορολογικά.

Ο επιβλέπων φορέας για το Ταμείο από πλευράς Ελλάδος είναι το Υπουργείο Οικονομικών και ο αναπληρωτής είναι ο Διοικητής της Τραπέζης της Ελλάδος.

Μ’ αυτά τα λίγα λόγια πιστεύω, να έγινε περισσότερο κατανοητό, τι κάνει ο Έλληνας εκπρόσωπος στο Εκτελεστικό Συμβούλιο. Συμμετέχει προετοιμάζοντας τις θέσεις του γραφείου και πέραν αυτών έχει και την ευθύνη της επικοινωνίας του Ταμείου με τις αρχές της χώρας του, δηλαδή το Υπουργείο Οικονομικών και την Κεντρική Τράπεζα.

Είναι μια πολύ ενδιαφέρουσα δουλειά. Εγώ, όπως γνωρίζετε κι όπως γνωρίζει κ. Λοβέρδος καλύτερα απ' όλους, γιατί υπήρξαμε συνάδελφοι στο Πάντειο Πανεπιστήμιο, είμαι Καθηγητής Ιστορίας Οικονομικών Θεωριών στο Πανεπιστήμιο Αθηνών και προς το τέλος της ενεργούς σταδιοδρομίας μου μου δόθηκε αυτή η ευκαιρία, μια πολύ ενδιαφέρουσα δουλειά και μια τιμητική θέση, να υπηρετήσω ως δημόσιος λειτουργός την πατρίδα μας. Με αυτά νομίζω ότι έγινε κατανοητό περίπου το πώς κινούμαι και το τι κάνω σε καθημερινή βάση.

Επιτρέψτε μου, να προχωρήσω στις οικονομικές εξελίξεις, διεθνείς κι ελληνικές. Το Ταμείο, όπως γνωρίζετε, εκδίδει δύο φορές το χρόνο κάποιες εκδόσεις για την παγκόσμια οικονομική εξέλιξη, για τη δημοσιονομική κατάσταση του κόσμου και τις δύο φορές το χρόνο που βγαίνουν αυτές οι εκθέσεις, δίνεται μεγάλη δημοσιότητα. Θα είστε κι εσείς ενήμεροι για το περιεχόμενό τους.

Πολύ συνοπτικά, το 2017 ήταν μια καλύτερη χρονιά. Ακόμα καλύτερη κι από εκείνη που προέβλεπαν το 2016 οι υπηρεσίες του Ταμείου. Δηλαδή ανακάμπτει η παγκόσμια ανάπτυξη μετά την κρίση της Ευρωζώνης το 2010 – 2013 και την πτώση των τιμών των πρώτων υλών, ειδικά του πετρελαίου 2014 - 2015. Υπάρχει ένα ζήτημα με τη νέα οικονομική πολιτική των Ηνωμένων Πολιτειών, τη φορολογική μεταρρύθμιση που έγινε, την ανάπτυξη και το δυναμισμό που δείχνει η αμερικανική οικονομία. Από την άλλη, όμως, υπάρχει και μια ανησυχία, που δεν εκφράζεται πολύ ανοιχτά αυτή τη στιγμή, ότι το έλλειμμα στα φορολογικά έσοδα που θα δημιουργηθεί, θα οδηγήσει σε μια άνθηση την αμερικανική οικονομία, αλλά σε μεταγενέστερο στάδιο, εάν τα φορολογικά αυτά έσοδα, που παραμένουν ως κέρδη στις επιχειρήσεις, δεν επενδυθούν, θα δημιουργηθεί μια φούσκα, θα διευρυνθούν τα αμερικανικά ελλείμματα και ως εκ τούτου θα υπάρξει μια κάμψη.

Πέραν αυτού, υπάρχει και το ζήτημα του προστατευτισμού, που έχει εξαγγείλει ο Πρόεδρος Trump σε επιλεγμένους κλάδους και η ανησυχία ότι ακόμα και με συμμάχους, όπως η Ε.Ε. οι οικονομικές σχέσεις δεν θα είναι τόσο φιλικές όσο στο παρελθόν. Κατά συνέπεια όλ’ αυτά υπολογίζονται σαν πιθανά ρίσκα.

Ένα τελευταίο ρίσκο είναι, όπως την ονομάζουν τώρα» η «μη συμβατική νομισματική πολιτική», δηλαδή η ποσοτική χαλάρωση. Ενώ επί σειρά ετών, η ποσοτική χαλάρωση εθεωρείτο το «κλειδί» για την οικονομική ανάπτυξη, τώρα όλοι όσοι αναφέρονται σε αυτήν, χρησιμοποιούν τον επιθετικό προσδιορισμό «μη συμβατική», δηλαδή ότι είναι κάτι που αρκετά τράβηξε και πρέπει, σιγά σιγά, να αναθεωρηθεί. Θα πρέπει, δηλαδή, τα επιτόκια να ανεβαίνουν, να κατεβαίνουν και να μην συντηρούνται σε χαμηλά επίπεδα. Ήδη, το Ομοσπονδιακό Ταμείο της Αμερικής ανεβάζει τα επιτόκια. Η Ευρωπαϊκή Κεντρική Τράπεζα, όπως γνωρίζετε, όχι ακόμη, αλλά μέχρι πότε;

Αυτή η ενθαρρυντική κατάσταση από τη μία πλευρά, αλλά και με ανησυχίες, στις οποίες προαναφέρθηκα από την άλλη, οδηγεί πάρα πολλούς αναλυτές στο Ταμείο να τονίζουν την ανάγκη, όπως λέει και η κυρία Λαγκάρντ: «να φτιάξουμε τη στέγη, τώρα που ο καιρός είναι καλός», δηλαδή, σε αυτή τη φάση που η παγκόσμια ανάπτυξη είναι γύρω στο 2 με 2,5% να εκμεταλλευτούν οι χώρες την ευκαιρία να βελτιώσουν στοιχεία της οικονομίας τους, γιατί αν συμβεί κάποια οικονομική η κρίση, δεν θα υπάρχει καιρός.

Το παράδειγμα θα το έχετε ακούσει κι εσείς. Είναι το «να φτιάξουμε τη στέγη, όσο ο καιρός είναι καλός. Να μην πέσει η βροχή και μας βρέξει, όταν αρχίσει η κακοκαιρία».

Επίσης, το Ταμείο τονίζει και ζητήματα που ξεφεύγουν απ’ το στενό πλαίσιο του ρόλου του, να φροντίζει για τη χρηματοπιστωτική σταθερότητα. Τα τελευταία δύο χρόνια, έχει μπει με έμφαση η ανάγκη ισότητας των φύλων. Είναι στην ατζέντα της κυρίας Λαγκάρντ πολύ ψηλά αυτό το ζήτημα. Δηλαδή, σε ζητήματα αγοράς εργασίας, πρέπει, σταδιακά, να μπαίνουν και διαστάσεις φύλου και αμοιβής γυναικών, σε σύγκριση με άνδρες, αλλά και ενσωμάτωσης των γυναικών στην αγορά εργασίας. Αυτό είναι ένα ζήτημα.

Ένα δεύτερο ζήτημα είναι η κοινωνική προστασία. Αυτό λόγω της κριτικής, η οποία έχει ασκηθεί στο Ταμείο σχετικά με τις πολιτικές λιτότητας που εφαρμόζονται, που οδηγούν ευρέα στρώματα του λαού της χώρας που βρίσκεται σε πρόγραμμα, σε φτώχεια. Οπότε έχει μπει και η κοινωνική προστασία. Το Τμήμα Ερευνών του Ταμείου και τα επιμέρους γραφειοκρατικά τμήματα της Διοίκησης ασχολούνται με αυτό το θέμα.

Εμείς από πλευράς Συμβουλίου, ερωτώμεθα και απαντάμε και δίνουμε προτάσεις. Σε αυτά τα πλαίσια, οποιαδήποτε πρόταση κι’ από εσάς προσωπικά, μπορώ να τη μεταφέρω και να την προωθήσω, δεδομένου ότι ο απώτερος σκοπός είναι η εξάλειψη της φτώχειας και η σύγκλιση των φτωχών χωρών με τις πλουσιότερες.

Σε ό,τι αφορά την Ευρώπη ειδικότερα, βγήκε προ ημερών η επιμέρους Έκθεση που αφορά την Ευρώπη. Υπάρχει μία πρόβλεψη για 2% ανάπτυξη το 2019. Κατά τους συντάκτες της Έκθεσης, η κρίση στην Ευρώπη έχει ξεπεραστεί. Από την άλλη πλευρά, διαπιστώνουν, ότι στη δυτική Ευρώπη οι μισθοί δεν αυξάνουν, όσο αυξάνει η παραγωγικότητα, ενώ στην ανατολική Ευρώπη αυξάνουν. Υπάρχει - και λόγω της δυνατότητας ελευθερίας κινήσεων του εργατικού δυναμικού στο πλαίσιο της Ευρώπης- ενδεχόμενο μετακινήσεων εργαζομένων από χώρα σε χώρα.

Η Ευρωπαϊκή Κεντρική Τράπεζα συνεχίζει την ποσοτική χαλάρωση. Αν, όμως, έρθει κάποια νέα κρίση, δεν θα έχει περιθώρια να παρέμβει ενεργά για το ξεπέρασμά της.

Κατά συνέπεια, το Ταμείο ζητάει την προώθηση της τραπεζικής ένωσης και την δημιουργία μιας δημοσιονομικής αρχής στην Ευρώπη, που ναι μεν, δεν θα έχει ίσως το χαρακτήρα μεταβιβάσεων χρηματικών από χώρα σε χώρα, αλλά άποψη είναι, ας γίνει μια αρχή και βλέπουμε τι θα γίνει. Σε κάθε περίπτωση, η εμβάθυνση της οικονομικής και νομισματικής ένωσης είναι το ζητούμενο.

Τέλος, σε ό,τι αφορά την αποχώρηση του Ηνωμένου Βασιλείου από την Ε.Ε., το Ταμείο βλέπει ότι υπάρχει ανάγκη ένωσης της Ευρωπαϊκής Κεφαλαιαγοράς και Χρηματαγοράς δεδομένου ότι οι κλυδωνισμοί που θα δημιουργηθούν πιθανά να έχουν και κάποια αρνητικά χαρακτηριστικά που θα επηρεάσουν τις οικονομικές εξελίξεις στις χώρες-μέλη της Ε.Ε.. Οι τελευταίες εξελίξεις στην Ιταλία δεν αποτέλεσαν αντικείμενο έρευνας σε αυτήν την Έκθεση, στην οποία αναφέρομαι και η οποία στο μέτρο που επιθυμείτε μπορώ να σας τη δώσω να μοιραστεί.

Σε ό,τι αφορά, τώρα τις σχέσεις του Ταμείου με την Ελλάδα, που οπωσδήποτε είναι και ένα «καυτό» ζήτημα, όπως θα γνωρίζετε τον Ιούλιο του 2017, το Εκτελεστικό Συμβούλιο του Ταμείου αποφάσισε την κατ' αρχήν έγκριση ενός προγράμματος για την Ελλάδα με προοπτική να λήξει τον Αύγουστο του 2018, όπως θα λήγει και το πρόγραμμα του Ευρωπαϊκού Μηχανισμού Στήριξης, δέκα μέρες αργότερα.

Το πρόγραμμα αυτό, δεν έχει ενεργοποιηθεί ακόμη, γιατί το Ταμείο ζήτησε δύο πράγματα: Από μεν την Ελλάδα να κάνει μεταρρυθμίσεις, από δε τους Ευρωπαίους, να δώσουν ανακούφιση-ελάφρυνση του χρέους. Ναι μεν η Ελλάδα στα πλαίσια του Προγράμματος του ESM έχει κάνει και συνεχίζει να κάνει μεταρρυθμίσεις - άρα δεν μπαίνει θέμα για την Ελλάδα - αλλά οι ευρωπαϊκοί θεσμοί δεν έχουν ακόμα αποφασίσει για την έκταση, το βάθος και τη μορφή της ελάφρυνσης του χρέους.

Κατά συνέπεια, το Ταμείο τελεί σε αναμονή των αποφάσεων των ευρωπαϊκών για το ελληνικό χρέος και η κατάσταση, όπως αυτή διαμορφώνεται είναι η εξής: Όπως γνωρίζετε, την επόμενη εβδομάδα συνέρχεται το Eurogroup και το Ταμείο διά του Διευθυντή του Ευρωπαϊκού Τμήματος διαμήνυσε ότι είναι η τελευταία ευκαιρία που δίνεται, ώστε εάν θέλουν οι Ευρωπαίοι να συμμετάσχει στο Ελληνικό Πρόγραμμα είναι η ώρα να πουν τα μέτρα για το χρέος, τα οποία έχουν κατά νου.

Τα μέτρα αυτά, πρέπει να είναι ποσοτικοποιημένα. Δηλαδή, το Ταμείο, το Προσωπικό, έχει συντάξει μια ανάλυση του ελληνικού χρέους βασισμένη σε ορισμένες υποθέσεις που αφορούν η μελλοντική εξέλιξη της ελληνικής οικονομίας, το πώς θα πάνε τα επιτόκια και άλλες υποθέσεις. Αυτό που χρειάζεται, λοιπόν, είναι κάποια νούμερα, τα οποία να μπορούν να μπουν στην ανάλυση χρέους του Ταμείου και να δώσουν την εικόνα ότι το ελληνικό χρέος είναι βιώσιμο. Ήδη, δηλαδή, η υπάρχουσα ανάλυση περί χρέους, θεωρεί το χρέος της Ελλάδας βιώσιμο έως το 2030.

Αλλά το ζήτημα είναι ότι μετά το 2030 υπερτερούν οι αρνητικοί παράγοντες και για το λόγο αυτό το χρέος χαρακτηρίζεται ως μη βιώσιμο. Οι ευρωπαϊκοί θεσμοί, λοιπόν, καλούνται από το Ταμείο να ποσοτικοποιήσουν τα μέτρα, τα οποία έχουν κατά νου, ώστε να διευκολυνθεί για την ανάλυση του χρέους, γιατί για να μπει στο ελληνικό πρόγραμμα πρέπει το χρέος να είναι μακροχρόνια βιώσιμο.

Έχει υπάρξει μία ανταλλαγή απόψεων, η οποία καταγράφεται από το διεθνή Τύπο. Εάν την άλλη Πέμπτη ή κάποιες μέρες αργότερα δοθεί κάτι το οποίο θα κριθεί ικανοποιητικό από το Ταμείο, τότε θα ενεργοποιηθεί το πρόγραμμα του Ταμείου αρχές Ιουνίου, με προοπτική να λήξει τέλη Αυγούστου. Αν όμως δεν δοθούν αυτά, τα οποία το Ταμείο ζητά, το πρόγραμμα δεν θα ενεργοποιηθεί. Το Ταμείο φυσικά θα είναι παρόν στις ανάγκες των μελών του είτε είναι χώρες της Ε.Ε. είτε είναι η ίδια η Ελλάδα δεδομένου ότι το Ταμείο δεν είναι ένας οργανισμός, όπως είπα εισαγωγικά που δρα ανεξάρτητα από τη θέληση των μελών του. Τα μέλη του είναι αυτά που ζητάνε την ανάμειξή του και σε ποιο βαθμό. Αυτή είναι η κατάσταση αυτήν τη στιγμή.

Όπως γνωρίζετε το Ταμείο συμμετέχει ως τεχνικός σύμβουλος στις διαβουλεύσεις που γίνονται στα πλαίσια του προγράμματος του ESM και αυτός είναι και ο λόγος που εγώ βρίσκομαι στην Ελλάδα, γιατί είμαι το μάτι και το αυτί του Εκτελεστικού Συμβουλίου στις διαπραγματεύσεις που γίνονται. Με αυτά νομίζω ότι ολοκλήρωσα, είμαι στη διάθεσή σας να διευκρινίσω πράγματα, στα οποία δεν αναφέρθηκα ή άλλα, στα οποία άφησα να αιωρούνται απορίες. Κύριε Πρόεδρε, ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ κι εγώ κύριε Ψαλιδόπουλε. Νομίζω ότι κάνατε μία σφαιρική παρουσίαση για το τι κάνει το Διεθνές Νομισματικό Ταμείο όσον αφορά στην πολιτική που προτείνει ή ασκεί σε διάφορες χώρες και τι δουλειά κάνουν οι εκπρόσωποι των κρατών στο ΔΝΤ. Θα κάνω δύο, τρεις ερωτήσεις και μετά θα μπούμε στις ερωτήσεις-τοποθετήσεις και θα δώσω το λόγο κατά σειρά κοινοβουλευτικής δύναμης.

Εγώ, κύριε Ψαλιδόπουλε, θεωρώ και δικαίως ότι το Ταμείο έχει παγκοσμίως μία πάρα πολύ κακή εικόνα. Έχει ταυτιστεί με τις χειρότερες εκδοχές της πορείας τα τελευταία χρόνια της ανθρωπότητας.

Οι νεοφιλελεύθερες πολιτικές, αλλά και πριν τον νεοφιλελευθερισμό ήταν προπομπός - εάν θέλετε - σε χώρες της Λατινικής Αμερικής, Αφρικής ή Ασίας, που ουσιαστικά καταστράφηκαν και έγιναν λεία της επανόδου των κρατών που είχαν αποικιοκρατική σχέση με τις χώρες αυτές. Τελικά πάτησε και στην Ευρώπη. Ήταν ένας θεσμός, ο οποίος ποτέ δεν είχε έρθει στην Ευρώπη ακόμα και σε περιόδους της κακής Ευρώπης μετά τον πόλεμο και μετά από τον Εμφύλιο τον δικό μας υπήρξαν άλλα ταμεία και άλλες κινήσεις που έγιναν. Τελικά ήρθε και πάτησε, κυριολεκτικά το λέω, την Ευρώπη στο πρώτο Μνημόνιο και εδώ έκανε τραγικά λάθη. Βέβαια ήρθε τότε και νομίζω κάποια στιγμή ιστορικά θα αναζητηθούν ευθύνες πώς ήρθε και πώς έμεινε. Αλλά ας πάω στο δια ταύτα, την συμπεριφορά του απέναντι στη χώρα μας και ιδιαίτερα στον ελληνικό λαό που έχει πληρώσει πάρα πολύ.

Θυμόμαστε όλοι, και έχει γίνει και σλόγκαν, τους λαθεμένους πολλαπλασιαστές, που εξαιτίας αυτών των πραγμάτων, έβγαζε άλλα συμπεράσματα.

Θυμόμαστε, επίσης, ότι έκανε εκτιμήσεις, οι οποίες ήταν τελείως αντεστραμμένες -ανάποδα στην πραγματικότητα, απ' ότι έκανε στις εκτιμήσεις του. Για παράδειγμα στα προηγούμενα μνημόνια έλεγε, ότι θα έχουμε ανάπτυξη υψηλή μάλιστα, πολύ υψηλή - δεν θυμάμαι ακριβώς τα νούμερα- και είχαμε ύφεση. Αυτά δεν συνάδουν.

*(Στο σημείο αυτό επικρατεί θόρυβος στην Αίθουσα)*

Μην θορυβείτε, γιατί ο Πρόεδρος έχει το δικαίωμα να τοποθετείται. Πάντα γίνεται αυτό και στενοχωριέμαι, που δεν το γνωρίζετε, γιατί είσαστε πιο παλιοί Κοινοβουλευτικοί από εμένα. Άλλωστε το ίδιο γίνεται και στην Ολομέλεια. Ο Πρόεδρος δεν είναι μόνο για να δίνει το λόγο στους ομιλητές.

Επανέρχομαι και λέω ότι πρόσφατα έκανε εκτιμήσεις στην τρίτη αξιολόγηση που τελείωσε το Γενάρη του φετινού χρόνου για πρωτογενή πλεονάσματα, ότι δεν θα πιάσει η χώρα μας, μάλιστα έλεγαν, ότι είναι αδύνατον να τα πιάσει και το αποτέλεσμα ήταν ότι υπερέβησαν κατά δύο φορές και παραπάνω τις εκτιμήσεις, τους όρους.

Επίσης, προέβλεπε, ότι δεν θα υπάρχει παρά μόνο μια πολύ μικρή ισχνή ανάπτυξη. Έτσι επέβαλε στη χώρα μας επιβαρυντικά μέτρα παρά – και το σημειώνω αυτό- κύριε Ψαλιδόπουλε, παρά την επιφύλαξη και την άρνηση της πλευράς των Ευρωπαίων δανειστών μέτρα, όπως είναι: Η περικοπή των συντάξεων από το 2019 - ουσιαστικά είναι η περικοπή συντάξεων μέσω της προσωπικής διαφοράς - και η μείωση του αφορολόγητου.

Η τοποθέτησή μου αυτή με ερωτήματα είναι: Να μας πείτε την προσωπική σας άποψη, όταν μιλήσουν και τοποθετηθούν οι συναδέλφισσες και έχει συνάδελφοί μου από όλα τα κόμματα.

Το λόγο έχει ο κ. Μάρδας, από το ΣΥΡΙΖΑ.

ΔΗΜΗΤΡΙΟΣ ΜΑΡΔΑΣ: Κύριε Ψαλιδόπουλε, αναφέρομαι σε ένα γενικότερο πρόβλημα και δεν θα επικεντρώσω την προσοχή μου σε θέματα Ελλάδος.

Η κυρία Λαγκάρντ, τις προάλλες στην εαρινή Σύνοδο είπε, ότι από το 2007 έως σήμερα αυξήθηκε κατά 40% το χρέος παγκοσμίως.

Το Διεθνές Νομισματικό Ταμείο εμμένει σε μια πολιτική λιτότητας, ενός ιδιαίτερου τύπου από τότε που υπάρχει. Εκ του αποτελέσματος κρίνεται - έχοντας υπόψη το 40% της αύξησης - ότι η συγκεκριμένη πολιτική δεν αποδίδει.

Είναι μια κλασική πολιτική λιτότητας, η οποία επιδιώκει μείωση των δημοσίων δαπανών, μείωση της κατανάλωσης, μείωση των εισαγωγών, μέσω των μηχανισμών της αγοράς, δηλαδή, μέσω των μισθών και των συντάξεων.

Παρέχει μια μικρή ρευστότητα στις οικονομίες που καλύπτει το έλλειμμα του ισοζυγίου πληρωμών, αλλά που δεν είναι αρκετό, όμως αυτό το ποσό για να απογειώσει τις οικονομίες, με την έννοια να αυξηθούν οι επενδύσεις και οι εξαγωγές, έτσι ώστε να αυξηθεί το Α.Ε.Π., με συνέπεια να έχουμε μία πολιτική, η οποία δεν αποδίδει.

Τίθεται η εξής απλή ερώτηση: Σκέπτεστε, επεξεργάζεστε κάποιες άλλες πολιτικές, οι οποίες να έχουν αποτελέσματα πιο ικανοποιητικά τόσο για τα κράτη μέλη, όσο ακόμα και για το Ταμείο, το οποίο χρηματοδοτεί; Διότι όταν κάτι δεν αποδίδει, δεν υπάρχει λόγος να επιμένουμε σε κάποιες συνταγές, οι οποίες δεν δίνουν τα επιθυμητά αποτελέσματα. Αυτό σε επίπεδο Διεθνούς Νομισματικού Ταμείου.

Είπατε, αν άκουσα καλά, ότι το Διεθνές Νομισματικό Ταμείο πέρα από την τραπεζική ένωση που ξέρουμε περίπου τι θα κάνει, έχει μια δική του προσέγγιση για την δημοσιονομική ένωση της Ευρώπης. Σωστά το άκουσα; Αν μπορείτε να μας δώσετε μερικά στοιχεία για το συγκεκριμένο αυτό θέμα. Σας ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Σταϊκούρας.

ΧΡΗΣΤΟΣ ΣΤΑΪΚΟΥΡΑΣ: Κύριε καθηγητά, σας καλωσορίζουμε στην Επιτροπή και σας ευχαριστούμε για την παρουσία σας. Θα συμφωνήσω μαζί σας με την ανάλυση, την ανάγνωση της εκτιμήσεις που κάνατε για την παγκόσμια οικονομία, για θέματα δημοσιονομικής πολιτικής, νομισματικής πολιτικής με συμβατικά και μη συμβατικά μέτρα, για τις προκλήσεις που αντιμετωπίζουμε σαν Ευρώπη στην οικονομική διακυβέρνηση, για τους κινδύνους που υπάρχουν σε παγκόσμιο και ευρωπαϊκό επίπεδο. Θα μου επιτρέψετε να επικεντρωθώ, όμως, στην Ελλάδα με έξι σκέψεις που καταλήγουν σε έξι ερωτήματα.

Πρώτη σκέψη. Η επόμενη μέρα της λήξεως του προγράμματος. Η χρηματοδότηση της χώρας μέσω των προγραμμάτων φαίνεται να ολοκληρώνεται το καλοκαίρι. Όμως η επόμενη μέρα δεν θα βρει τη χώρα στην ίδια κατάσταση που βρέθηκαν οι άλλες χώρες που ήταν σε προγράμματα προσαρμογής. Η ανάγνωση της Αξιωματικής Αντιπολίτευσης είναι ότι αυτό εντάσσεται σε 5 συγκεκριμένους τίτλους.

 Ο πρώτος είναι ότι η Κυβέρνηση έχει ψηφίσει νέα μέτρα λιτότητας για μετά τη λήξη του προγράμματος. Η Κυβέρνηση έχει δεσμευτεί σε επίτευξη 3,5% πρωτογενών πλεονασμάτων για 5 χρόνια, 4 συν 1 που είναι η φετινή χρονιά. Η Κυβέρνηση έχει δεσμεύσει τη δημόσια περιουσία της χώρας για έναν αιώνα και έχει συμφωνήσει την υλοποίηση των αναγκαίων παρεμβάσεων για τη ρύθμιση του χρέους να μετατεθεί για μετά το καλοκαίρι, εάν αυτό καταστεί το καλοκαίρι αναγκαίο.

 Το πιο σημαντικό με βάση τον κανονισμό του 2013 και την αναφορά του επικεφαλής του Eurogroup του κ. Σεντένο, η Κυβέρνηση είχε αποδεχτεί το μηχανισμό ενισχυμένης εποπτείας και όχι μεταπρογραμματικής εποπτείας, που ίσχυε σε άλλες χώρες. Άρα εμείς λέμε ότι για αυτούς τους πέντε λόγους, η κατάσταση την επόμενη ημέρα στη χώρα δεν θα είναι ίδια με τις άλλες χώρες που είχαν με το μνημόνιο. Θα ήθελα τη δική σας εκτίμηση.

Δεύτερη σκέψη, ταμειακό απόθεμα. Η Κυβέρνηση επιλέγει να μη ζητήσει προληπτική γραμμή στήριξης, προσπαθώντας να φτιάξει ένα ταμειακό απόθεμα. Αυτό το κάνει σύμφωνα με τις ανακοινώσεις της, χρησιμοποιώντας τις κουτσουρεμένες δόσεις του δανείου, το μεγαλύτερο κομμάτι αυτών, επιβάλλοντας εσωτερική στάση πληρωμών υπερφορολογώντας νοικοκυριά και επιχειρήσεις και προβαίνοντας σε σχετικά ακριβές εκδόσεις χρέους, όταν οι διαθέσιμο πόροι από το πρόγραμμα 27 δισ. €, είναι με χαμηλότερο κόστος και δεν αντλούνται με ευθύνες της Ελληνικής Κυβέρνησης. Άρα χτίζει ταμειακό απόθεμα στραγγαλίζοντας την πραγματική οικονομία. Ποια είναι η δική σας εκτίμηση;

Τρίτη σκέψη, βιωσιμότητα του δημόσιου χρέους. Στην ανάλυση βιωσιμότητας που έκανε το Διεθνές Νομισματικό Ταμείο τον Ιούνιο του 2015 και την έχω εδώ, αναφέρει «ότι το χρέος μπήκε σε μονοπάτι βιωσιμότητας από τον Μάιο του 2014, έκθεση Ιούνιος 2015». Τότε εκτιμούσε ότι το χρέος ήταν στο 60% του Α.Ε.Π. το 2060 και οι χρηματοδοτικές ανάγκες στο 13% του Α.Ε.Π..

Στην τελευταία έκθεση βιωσιμότητας του χρέους, τον Ιούλιο του 2017, το Διεθνές Νομισματικό Ταμείο εκτιμά ότι εκείνο το 60% γίνεται περίπου 200%, για την ακρίβεια 190% του Α.Ε.Π. και η κίνηση χρηματοδοτικής ανάγκης από 13%, γίνεται 45%. Και λέει: «Το χρέος είναι εξαιρετικά μη βιώσιμο». Δηλαδή, από το μονοπάτι βιωσιμότητας περάσαμε στο εξαιρετικά μη βιώσιμο.

Είναι προφανές, συνεπώς, ότι η βιωσιμότητα του χρέους επιβαρύνθηκε τα τρία τελευταία χρόνια, ειδικά το πρώτο εξάμηνο του 2015.

Ο Διοικητής της Τραπέζης Ελλάδος εκτιμά εκείνο το κόστος, τουλάχιστον στα 86 δισεκατομμύρια ευρώ. Ο Επικεφαλής του ESM, στα 100 δισεκατομμύρια ευρώ. Ο πρώην Επικεφαλής του Euroworking Group, περίπου στα 200 δισ. €.

 Ποια είναι η δική σας εκτίμηση για το κόστος εκείνης της περιόδου;

 Επίσης, είπατε κάτι για την αναγκαία ρύθμιση του χρέους και είπατε ότι αυτή θα πρέπει να είναι ποσοτικοποιημένη. Αρκεί; Γιατί εμείς πιστεύουμε ότι πρέπει να είναι και αυτόματη και δίνουμε ιδιαίτερη σημασία στο «αυτόματη». Αυτό δεν έχει διασφαλίσει. Είναι εφικτό κάτι τέτοιο;

Και επίσης, εμείς εκτιμούμε ότι η ρήτρα ανάπτυξης αποτελεί αντικίνητρο ανάπτυξης. Και αυτό, γιατί όσο περισσότερο αυξάνεται το εθνικό εισόδημα, τόσο περισσότερο το μέρισμα της ανάπτυξης αντί να πηγαίνει για να μειώσει το χρέος, θα πηγαίνει εις βάρος των Ελλήνων φορολογουμένων, οι οποίοι θα έχουν κάνει τις θυσίες. Αντί να γυρίζει ως μέρισμα στην χώρα, θα πηγαίνει για να μειωθούν οι παρεμβάσεις ρύθμισης του χρέους.

Τέταρτη σκέψη, ανάπτυξη. Η χώρα επέστρεψε στην ύφεση το 2015 και το 2016. Ενώ είχε ανακάμψει το 2014 και μάλιστα σε αντιδιαστολή με αυτό που είπε ο κ. Πρόεδρος με υψηλότερο ρυθμό από τις εκτιμήσεις του Δ.Ν.Τ..

Το 2017, ο ρυθμός μεγέθυνσης διαμορφώθηκε στο 50% των στόχων. Αποτυχία.

Και το 2018, σύμφωνα με την τελευταία έκθεση σας, προβλέπεται ότι θα υπάρξει νέα υστέρηση.

Με βάση τις εκτιμήσεις του Δ.Ν.Τ. ετησίως, τις έχω και αυτές στην κατοχή μου, φαίνεται να υπάρχει μια απώλεια δυνητικού Α.Ε.Π. την περίοδο 2015-2017 από τις εκτιμήσεις που κάνατε τότε και τις εκτιμήσεις που κάνατε σήμερα 29 δισ. ευρώ. Τόση είναι η απώλεια Α.Ε.Π. τα τρία τελευταία χρόνια στις εκθέσεις σας.

Ενώ με βάση την προχθεσινή έκθεση του Ταμείου για την Ευρώπη, η Ελλάδα είναι η χώρα με την μεγαλύτερη επιδείνωση των προσδοκιών για άνοδο του Α.Ε.Π. και ένα από τα δύο κράτη μέλη που θα τα πάνε χειρότερα στο πεδίο της ανάπτυξης απ' ό,τι προβλεπόταν.

Γιατί συμβαίνει αυτό;

Και τελευταία παρέμβαση. Ληξιπρόθεσμες οφειλές του Δημοσίου. Αυτές σήμερα έχουν διαμορφωθεί περίπου στο ύψος του τέλος του 2014, ενώ οι εταίροι και δανειστές, όχι το Διεθνές Νομισματικό Ταμείο, γιατί δεν συμμετέχει χρηματοδοτικά, έχουν δώσει πάνω από 5 δισ. € για την αποπληρωμή τους. Αυτό σημαίνει ότι γεννιόνται συνεχώς νέες ληξιπρόθεσμες οφειλές.

Η κυβέρνηση ισχυρίζεται δημόσια ότι αυτές θα μηδενιστούν τον Αύγουστο. Με βάση τα στοιχεία, όμως, που δημοσιοποιεί το Υπουργείο Οικονομικών κάθε μήνα αυξάνονται. Ποια είναι η δική σας εκτίμηση;

 Και ποιοι θα πληρώσουν τις ληξιπρόθεσμες οφειλές, με δεδομένο ότι η χρηματοδότηση του προγράμματος τελειώνει;

Και ένα τελευταίο ερώτημα, για τα ρέπος. Τα ρέπος έχουν φτάσει στα 22 δισ. €, αυξημένα κατά 7,5 δισ. € από το τέλος του 2017, αυξημένα κατά περίπου 15 δισ. ευρώ από το τέλος του 2014. Άρα έχουν «σκουπιστεί» τα ταμειακά διαθέσιμα φορέων του Δημόσιου, προκειμένου να χτιστεί το αφήγημα της καθαρής εξόδου εις βάρος της πραγματικής οικονομίας.

Ποιος θα πληρώσει αυτά τα λεφτά; Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει, ο κύριος Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Ευχαριστώ, κύριε Πρόεδρε.

Κύριε Πρόεδρε, ήθελα να πω πως σε σχέση με τις ενστάσεις των συναδέλφων μου που σας υποχρέωσαν να απαντήσετε, η απάντησή σας δεν είναι ολόκληρη η αλήθεια.

 Η ολόκληρη αλήθεια ότι ο Πρόεδρος εισαγωγικά χαιρετίζει την παρουσία του προσκεκλημένου και θέτει ορισμένα ζητήματα που ενδεχόμενα εμπεριέχουν και τις προσωπικές του απόψεις. Οι ενστάσεις, κατά συνέπεια, ήταν ότι δεν το κάνατε με το σωστό τρόπο, αλλά νομίζω ότι αυτό πρέπει να το ξεπεράσουμε για να πάμε τώρα στην ουσία.

Κύριε καθηγητά, σας ευχαριστούμε πάρα πολύ για την ενημέρωση που μας κάνατε. Είναι ιδιαίτερα ενδιαφέρουσα, καθώς ανοίγει πάρα πολλά θεωρητικά ζητήματα γύρω από το ρόλο του Δ.Ν.Τ., την αυτονομία της Ευρώπης και την παγκόσμια οικονομική διακυβέρνηση. Δεν θέλω να παρασυρθώ από αυτά και να μπω σε μια τέτοιου είδους συζήτηση, που μπορεί να έχει και ακαδημαϊκό χαρακτήρα και σεβόμενος την ιστορία σας και την προσφορά σας στην οικονομική επιστήμη, θεωρώ ότι δεν μπορώ να αναμετρηθώ και μαζί σας.

Θέλω να επικεντρωθώ, κύριε καθηγητά, στο τελευταίο μέρος της παρέμβασής σας, διότι η συζήτηση που γίνεται σήμερα στην Ελλάδα είναι ένα νέο αυτοδιαψευδόμενο αφήγημα, το αφήγημα της καθαρής εξόδου, το οποίο, όμως, περνάει από τις διελκυστίνδες της αντιπαράθεσης των ευρωπαϊκών θεσμών και του Δ.Ν.Τ.. Καθαρή έξοδος δεν πρόκειται να υπάρχει, διότι, όπως γνωρίζετε, η χώρα μας έχει αναλάβει δεσμεύσεις, στο πλαίσιο του Μεσοπρόθεσμου Προγράμματος Δημοσιονομικής Στρατηγικής, για υπερβολικά πρωτογενή πλεονάσματα της τάξης του 3,5% μέχρι το 2022 και 2% στη συνέχεια.

Για να υλοποιηθεί αυτό το δημοσιονομικό μοντέλο, έχει προψηφίσει την περικοπή των συντάξεων από 1/1/2019 και τη μείωση του αφορολόγητου από 1/1/2020 και θα συνεχίσει η αφαίμαξη των ασφαλισμένων μέσω των υπερβολικών εισφορών. Ταυτόχρονα, έχει υποκύψει στην απαίτηση των δανειστών μας με τη συγκρότηση του λεγόμενου υπερταμείου αξιοποίησης της δημόσιας περιουσίας, για το οποίο, όπως πληροφορούμαστε, σε κοινή συνεδρίαση του EUROGROUP και του ESM, η απαίτηση των θεσμών είναι να συνυπογράψει και η Πρόεδρός του, η κυρία Αικατερινάρη, τη δανειακή σύμβαση. Αυτό δεν έχει ξαναγίνει και θα δούμε πώς θα το διαχειριστεί η Κυβέρνηση.

Το Δ.Ν.Τ., στην πρόσφατη περιφερειακή έκθεσή του, στην οποία αναφερθήκατε, κατατάσσει τη χώρα μας πρωταθλήτρια στα ζητήματα της πιστωτικής «ασφυξίας» λόγω των «κόκκινων» δανείων, στα ζητήματα της εκροής κεφαλαίων, άρα σε ένα κλίμα αποεπένδυσης και στην τάση προς διάψευση των προσδοκιών για ανάπτυξη. Ήδη το 2017 έκλεισε με τεράστια απόκλιση από το στόχο, δηλαδή από το 2,8% πήγαμε στο 1,4% και το 2019, εσείς και οι άλλοι θεσμοί εκτιμάτε ότι αντί για 2,5%, θα προσεγγίσουμε το 2%. Αυτό σημαίνει μια σημαντική απώλεια δυνητικού Α.Ε.Π. περίπου 20 δισ..

Αυτήν τη στιγμή, λοιπόν, υπάρχει μια άποψη των ευρωπαϊκών θεσμών για προληπτική πιστωτική γραμμή και η άποψη η δική σας – η προσωπική σας ή του Δ.Ν.Τ. – λέει να πάρουμε τώρα μέτρα για το χρέος, «αλλιώς αποχωρούμε». Κύριε Καθηγητά, θέλω να σας θυμίσω ότι με ευθύνη της Ελληνικής Κυβέρνησης, με αποφάσεις του EUROGROUP, η λήψη των μέτρων για το χρέος έχει μετατεθεί για μετά το τέλος του προγράμματος και υπάρχει μια απορία που πρέπει να μας τη λύσετε. Το Δ.Ν.Τ., που συμμετέχει στο EUROGROUP και στη λήψη των αποφάσεων, τότε γιατί δεν κατέθεσε την ένστασή του; Επαναλαμβάνω ότι η Ελληνική Κυβέρνηση δέχθηκε η συζήτηση των μέτρων για το χρέος να γίνει μετά το τέλος του προγράμματος.

Εμείς, ως Δημοκρατική Συμπαράταξη, έχουμε, προφανώς, διαφωνήσει με το πλαίσιο του EUROGROUP για τα μέτρα για το χρέος και θεωρούσαμε και θεωρούμε ότι τις αποφάσεις του 2012, που είχαν συγκεκριμένους στόχους για το ποσοστό του χρέους ως προς το Α.Ε.Π. και ήταν ευνοϊκές για τη χώρα μας, τις απεμπόλησε η Ελλάδα κάτω από την περιπέτεια κυρίως του α΄ εξαμήνου του 2015. Το παραβλέπω και έρχομαι στο σημερινό διά ταύτα. Κατά συνέπεια, οι μεν θεσμοί μαζί με την Ελλάδα λένε «μέτρα στο τέλος του προγράμματος» και εσείς λέτε «τώρα ή αποχωρούμε».

Η αποχώρηση σημαίνει ότι θα συντάξετε έκθεση μη βιωσιμότητας του χρέους, βασιζόμενοι προφανώς στην προηγούμενη του 2015 και σε αυτή του 2017, η οποία ναι μεν δεν πέρασε από το Συμβούλιο, αλλά δείχνει ότι το χρέος δεν είναι βιώσιμο μετά το 2030, όπως είπατε. Αυτό, κύριε καθηγητά, δεν θα σήμαινε ότι την άλλη ημέρα η Ελλάδα θα διέτρεχε τον επιτοκιακό κίνδυνο και θα έμπαινε σε τεράστια ρίσκα για την εξυπηρέτηση του δημόσιου χρέους; Και άρα τούτων δοθέντων, θα συναινέσει το ΔΝΤ σε ένα πρόγραμμα υβριδικής μορφής που θα συνδυάζει την προληπτική πιστωτική γραμμή, με το μαξιλάρι των 20 δις περίπου που βγαίνει μέσα από την υπερφορολόγηση και τα υπερπλεονάσματα, ώστε να μπορέσει και η κυβέρνηση να παρουσιάσει αυτή την υβριδική γραμμή της ενισχυμένης εποπτείας των εργαλείων που αναφέρουν οι ευρωπαϊκοί θεσμοί σαν καθαρή έξοδο ή θα οδηγηθούμε σε μια απόκλιση και σύγκρουση, η οποία θα βάλει σε τεράστιες περιπέτειες τη χώρα μας. Σε αυτό χρειάζεται μια απάντηση, διότι είναι το πλέον σοβαρό ζήτημα, επαναλαμβάνω για την εξυπηρέτηση του δημοσίου χρέους και τους επιτοκιακούς κινδύνους στην Ελλάδα, όχι για το αφήγημα της καθαρής εξόδου, το οποίο έτσι και αλλιώς δεν υφίσταται, γιατί και με τα τρία μοντέλα, η Ελλάδα είναι υπό Επιτροπεία και θα συνεχίσει να είναι.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Με προκαλείτε πραγματικά, δεν χρειαζόταν να πάρετε το λόγο για να στηρίξετε τους συναδέλφους σας. Στα άρθρα 38 και 41Α του Κανονισμού της Βουλής αναφέρεται ότι κατά την ακρόαση κάθε προσώπου υποβάλλουν ερωτήσεις ο Πρόεδρος της Επιτροπής και 3 Βουλευτές. Και ένα άλλο άρθρο, που επίσης λέει ότι ο Πρόεδρος -και τον αναφέρει πρώτο-κάνει ερωτήσεις και τοποθετήσεις. Αυτή είναι η πραγματικότητα κύριε Κουτσούκο. Να κλείσουμε το θέμα εδώ. Κρίμα που ενώ κάνατε μια σοβαρή τοποθέτηση αρχίζετε με μια επιθετικότητα ακατανόητη. Το λόγο έχει ο κύριος Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Καταρχάς, θα κάνω ένα μικρό σχόλιο για την τοποθέτησή σας και για τα όσα είπατε. Είναι υποκριτικό να ομιλείτε για τα δεινά που μας επέφερε το ΔΝΤ, όταν και εσείς ως κυβέρνηση ψηφίσατε το τρίτο μνημόνιο και για 3,5 χρόνια, υπακούτε πιστά τις λανθασμένες, τις καταστροφικές και εθνοκτόνες εντολές του. Άρα, τα κροκοδείλια δάκρυα δεν νομίζω ότι συγκινούν κανένα. Αυτό βέβαια, δεν αναιρεί την τεράστια ευθύνη της ΝΔ και του ΠΑΣΟΚ, τα δύο κόμματα που μας έβαλαν στα προγράμματα, στα Μνημόνια, αυτά τα οποία για 8 χρόνια τώρα έχουν διαλύσει στην κυριολεξία την Ελλάδα και την οικονομία της.

Για να μην ξεχνάμε τι είναι το ΔΝΤ και ας με διαψεύσει ο κύριος Ψαλιδόπουλος, είναι ένα όργανο των ΗΠΑ τάδε έφη Μπαράκ Ομπάμα στην τελετή αποφοίτησης των αξιωματικών στο Γουέστ Πόιντ το 2015, όπου λέει αυτολεξεί ότι είσαστε η επιβολή της πολιτικής των ΗΠΑ μαζί με την Παγκόσμια Τράπεζα και το ΔΝΤ. Αν θέλετε μπορείτε να διαψεύσετε τον Κύριο Ομπάμα και μπορούμε να σας φέρουμε ακριβώς τι είχε πει σε εκείνη την ομιλία του και γίνεται προκειμένου να γίνει επιβολή της εξωτερικής πολιτικής των ΗΠΑ η οποία και αυτή είναι υποχείρια κάποιων άλλων, μέσω τοκογλυφικών πρακτικών.

Η ολοκληρωτική αποτυχία του προγράμματος 1, 2 και 3, Μνημονίων 1,2,3 το έχει παραδεχθεί και η κυρία Λαγκαρντ από το ΔΝΤ, βέβαια δεν τρέχει τίποτα, γιατί όσες ευθύνες και να είχατε δεν έχετε κάποιες συνέπειες εσείς αλλά ο Ελληνικός λαός, με τους χιλιάδες οι οποίοι έχουν αυτοκτονήσει, με τους εκατοντάδες χιλιάδες οι οποίοι έχουν καταφύγει στο εξωτερικό για να βρουν εργασία, με τα εκατομμύρια των ανέργων, με τους εκατοντάδες χιλιάδες, οι οποίοι υποαπασχολούνται με μισθούς 400 ευρώ, διότι περί αυτού πρόκειται και των 480 ευρώ για όχι 4ώρα για κανονικά 8ωρά. Για την διάλυση του κοινωνικού ιστού αυτής της χώρας.

Δεν έχετε καμία ευθύνη, όταν συνεχώς παραδέχεστε τα λάθη σας;

Συνεχίζω με την μόλις προχθεσινή δήλωση του Αντιπροέδρου της Ευρωπαϊκής Κεντρικής Τράπεζας, του κ. Βίτορ Κονστάντσιο, ο οποίος σε συνέντευξή του στους Financial Times – άλλος έγκριτος οικονομολόγος, διαλύουν χώρες, οικονομίες και κράτη και δεν τρέχει τίποτε απολύτως – είπε, ότι «Κανένας θεσμός ούτε η Ευρωπαϊκή Επιτροπή ούτε η Ευρωπαϊκή Κεντρική Τράπεζα ούτε το ΔΝΤ, θεώρησαν ποτέ πιθανό και φυσικά δεν προγραμμάτισαν μια πτώση 25% του Α.Ε.Π. της Ελλάδας». Αυτό είναι οικτρή αποτυχία και του ΔΝΤ και όλων των θεσμών, που ήρθαν να μας σώσουν. Συνεχίζω: «Να θυμηθούμε την κατάσταση της ελληνικής οικονομίας και την προοπτική επιστροφής της στα επίπεδα του 2007, κάπου στο 2030 με απώλειες άνω 2 τρισεκατομμυρίων ευρώ σε ΑΕΠ μέχρι τότε».

Η οικονομική κρίση της Ελλάδας τελείωσε μόνο, αν δεν ζεις εκεί και αυτό πλέον είναι παραδεκτό από όλους. Στην πραγματικότητα, αν οι τελευταίες εκτιμήσεις του ΔΝΤ είναι σωστές, ίσως χρειαστούν άλλα 10 χρόνια, πριν η Ελλάδα επιστρέψει εκεί που βρισκόταν το 2007 και αυτό μόνο, αν δεν υπάρξει άλλη ύφεση μέχρι τότε. Δυο χαμένες δεκαετίες στην κυριολεξία σε όλα τα επίπεδα. Αυτό είναι το καλύτερο σενάριο για την Ελλάδα. Οι κύριοι της Ν.Δ. προσπαθούν να μας πείσουν, ότι άρχισαν να το επιτυγχάνουν από το 2014 – γελάνε και τα έδρανα – ή ο ΣΥΡΙΖΑ που λέει, ότι τον Αύγουστο βγαίνουμε από την κρίση.

Η ελληνική οικονομία σε νούμερα, που τόσο πολύ τα αγαπάτε όλοι, έχει αναπτυχθεί μόλις 2,8% σε όρους προσαρμοσμένους στον πληθυσμό, στα 4 χρόνια αυτού που υποτίθεται ότι είναι ανάκαμψη. Για να δώσουμε και μια ιδέα του πόσο απογοητευτικό είναι αυτό το νούμερο, η Αμερική της δεκαετίας του ’30 αναπτύχθηκε 30,2% και η Αργεντινή του 2000 αναπτύχθηκε 26,9%, τα πρώτα 4 χρόνια μετά την κρίση. Τα αποτελέσματα ήταν στο ανάλογο σημείο της ανάκαμψής τους, οι ΗΠΑ να έχουν σχεδόν επιστρέψει εκεί που ήταν μετά το κραχ και η Αργεντινή να είναι στην πραγματικότητα 17,1% πλουσιότερη απ’ ότι ήταν προ κρίσεως. Η Ελλάδα εξακολουθεί να είναι – παρά την ανάπτυξη του 2,8%, την οποία επικαλείστε – 23,5% φτωχότερη απ’ ότι το 2007.

Το ΔΝΤ εκτιμά με κάποια αισιοδοξία, ότι η Ελλάδα θα είναι 12,8% πιο φτωχή απ’ ότι ήταν το 2007, γεγονός που σημαίνει ότι θα επιστρέψει στην κατάσταση που ήταν πριν την ύφεση περίπου το 2030 ή κάπου εκεί. Φτιάξατε μια έρημο, που την αποκαλείτε ανάκαμψη. Αυτό γίνεται και τίποτε άλλο.

Ακούμε συνεχώς να ομιλείτε για το ζήτημα της ελάφρυνσης του χρέους. Καταρχάς, όταν λέμε για ελάφρυνση ή για μείωση του χρέους, συμπεριλαμβάνεται και το ΔΝΤ; Γιατί οι όροι που θέτει το ΔΝΤ, είναι να γίνει κούρεμα από όλους τους άλλους πλην του ΔΝΤ. Ας πάψουμε να παραμυθιάζουμε τον κόσμο, με οποιονδήποτε τρόπο.

Όσο για το αν είναι βιώσιμο το χρέος, θα θέλαμε να μας πείτε αν είναι είτε βιώσιμο είτε διαχειρίσιμο. Είναι ένα χρέος που το παραλάβατε, υποτίθεται στην αρχή της κρίσης στο 120% και αυτή τη στιγμή μετά από 8 χρόνια, 3 μνημόνια, την διάλυση της πραγματικής οικονομίας, της κοινωνίας και όλων των θεσμών, το χρέος αγγίζει πλέον το 200% του Α.Ε.Π. και έχει αυξηθεί και σε πραγματικά νούμερα. Από 321 δισεκατομμύρια που υποτίθεται ότι ήταν τότε, έχει αυξηθεί κατά πολύ και όλα αυτά δεν έχουν καμία βάση και καμία ουσία.

Τελειώνοντας, μιας και ομιλούν διάφοροι για ανάκαμψη, ως έγκριτος οικονομολόγος, που είστε - βέβαια, στην ουσία μετράει κάποιος αν είναι έγκριτος, όχι στη θεωρία - θα θέλαμε να μας πείτε με αυτά τα μέτρα, που έχετε επιβάλλει στην Ελλάδα και με πολύ μεγάλη ευχαρίστηση τα εκτελούν οι προηγούμενες και οι νυν κυβερνήσεις, θα υπάρξει ποτέ ανάκαμψη; Διότι η πραγματική οικονομία, όταν ο άλλος αναγκάζεται να δώσει έως και το 80% όσων εισπράττει - εάν εισπράττει - σε φόρους και σε εισφορές και στην πραγματική οικονομία να μην πέφτει τίποτε από όλα αυτά τα εκατοντάδες δισεκατομμύρια που υποτίθεται ότι μας δώσατε ως βοήθεια εσείς και οι άλλοι μόνο το 15% περίπου πήγε στα διαχειριστικά έξοδα της γενικής κυβερνήσεως. Όλο το υπόλοιπο πήγαινε στην αποπληρωμή τοκοχρεολυσίων, κοινώς τόκων.

Άρα, για ποια ανάπτυξη ομιλείτε, κ. Ψαλιδόπουλε, για ποια ανάπτυξη ομιλούν οι κύριοι της κυβέρνησης και οι κύριοι της αντιπολίτευσης που προσπαθούν να μας πείσουν ότι το 2014 είχαμε επιστρέψει στην ανάπτυξη. Όλα τα νούμερα, οι πραγματικοί αριθμοί σας διαψεύδουν πανηγυρικά. Αυτό το οποίο κάνετε και εσείς που εκπροσωπείτε το ΔΝΤ και όλοι οι υπόλοιποι, οι οποίοι έβαλαν την χώρα στα μνημόνια, είναι μια στυγνή γενοκτονία του ελληνικού έθνους, του ελληνικού κράτους και κάποια στιγμή για όλα αυτά, κάποιοι θα πληρώσουν.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Σταύρος Αραχωβίτης, Ευαγγελία Βαγιωνάκη, Σωκράτης Βαρδάκης, Δημήτρης Βέττας, Δημήτρης Γάκης, Στάθης Γιαννακίδης, Γιώργος Πάλλης, Γιώργος Δημαράς, Μαρία Θελερίτη, Αφροδίτη Θεοπεφτάτου, Κατερίνα Ιγγλέζη, Αϊχάν Καρά Γιουσούφ, Χρήστος Καραγιαννίδης, Νίκος Παπαδόπουλος, Δημήτριος Μάρδας, Αλέξανδρος Μεϊκόπουλος, Αθανάσιος Μιχελής, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Μάρκος Μπόλαρης, Κώστας Παυλίδης, Αναστάσιος Πρατσόλης, Ιωάννης Σαρακιώτης, Αλέξανδρος Τριανταφυλλίδης, Απόστολος Βεσυρόπουλος, Γεώργιος Βλάχος, Θεόδωρος Καράογλου, Γεώργιος Καρασμάνης, Μάξιμος Χαρακόπουλος, Θεοδώρα (Ντόρα) Μπακογιάννη, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Θεόδωρος Φορτσάκης, Κωνσταντίνος Χατζηδάκης, Ιωάννης Κουτσούκος, Ανδρέας Λοβέρδος, Ιωάννης Μανιάτης, Κωνσταντίνος Σκανδαλίδης, Γεώργιος Γερμενής, Ηλίας Παναγιώταρος, Νικόλαος Καραθανασόπουλος, Γιώργος Λαμπρούλης, Δημήτριος Καμμένος, Κωνσταντίνος Κατσίκης, Γεώργιος Αμυράς, Δημήτριος Καβαδέλλας, Θεοχάρης (Χάρης) Θεοχάρης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. Βεβαίως εμείς δεν θα μπούμε στην αντιπαράθεση ανάμεσα στα κόμματα που άσκησαν την διακυβέρνηση για το ποιος δολοφόνησε περισσότερο τα δικαιώματα των εργαζόμενων και των υπόλοιπων λαϊκών στρωμάτων. Δεύτερον, θα θέλαμε να πούμε ότι μάλλον το πρωινό αστείο ήταν της ημέρας αυτό που είπε ο εκπρόσωπος του ΔΝΤ, ότι το Ταμείο είναι ταγμένο να βοηθάει. Βεβαίως ο ρόλος του ΔΝΤ είναι πολύ συγκεκριμένος, είναι να τσακίζει δικαιώματα των εργαζόμενων των υπόλοιπων λαϊκών στρωμάτων, να δημιουργεί ένα ευνοϊκό πεδίο για τη δράση των πολυεθνικών στις χώρες όπου βάζει το πόδι του. Όμως, βεβαίως δεν θα συνεχίσω αυτή τη συζήτηση. Είναι γνωστές οι θέσεις μας, οι διαφορετικές εκτιμήσεις που κάνουμε τόσο για το ΔΝΤ όσο και για την καπιταλιστική οικονομία, απλώς θα εκμεταλλευτώ την παρουσία του εκπροσώπου να βάλω ορισμένα ζητήματα σε σχέση με την πορεία της διεθνούς οικονομίας και μια σειρά άλλα ζητήματα.

Καταρχάς, κατά πόσο καταγράφει αυτούς τους κινδύνους και τις αβεβαιότητες και κατά πόσο αυτοί οι κίνδυνοι και οι αβεβαιότητες για την πορεία της διεθνούς καπιταλιστικής οικονομίας έχουν ληφθεί ή τη βάρος δίνεται σε αυτά τα ζητήματα; Για παράδειγμα, ο εμπορικός πόλεμος ανάμεσα στις ΗΠΑ και στην Ε.Ε. δεν έχει ημερομηνία λήξης και οξύνεται. Δεύτερον, η πολιτική των ΗΠΑ όσον αφορά τους δασμούς τόσο απέναντι στην Ε.Ε. όσο και στις άλλες οικονομίες ιδιαίτερα της Κίνας, διαμορφώνει συνθήκες, οι οποίες θα χτυπήσουν το διεθνές εμπόριο και το επίπεδό του. Τρίτο στοιχείο οι αντιφάσεις, η όξυνση των αντιθέσεων και η φυγόκεντρος τάσεις στα ίδια τα πλαίσια της Ε.Ε. και της Ευρωζώνης και κατά πόσο επηρεάζουν όλη αυτή την πορεία ανάκαμψης της διεθνούς καπιταλιστικής οικονομίας;

Επίσης, υπάρχει μία γνωστή διαπάλη ανάμεσα από τη μία μεριά στο ΔΝΤ και από την άλλη στην Ε.Ε. για την υπόθεση του ελληνικού χρέους. Έχει μία σημασία να μας εξηγήσει ο κύριος εκπρόσωπος ποια είναι αυτά τα ανταλλάγματα, τα οποία ζητούν και οι μεν και οι δε για την όποια ελάφρυνση του ελληνικού κρατικού χρέους, δηλαδή και το ΔΝΤ και η Ε.Ε. που πρέπει να υποβληθεί ο ελληνικός λαός για να έχουμε αυτή την απομείωση; Υπάρχουν συγκεκριμένα ανταλλάγματα και αν υπάρχουν αποκλίνουσες απόψεις ανάμεσα σε αυτού τους βασικούς δανειστές, το ΔΝΤ και την Ε.Ε. σε ό,τι αφορά τα ανταλλάγματα; Δεύτερον, αν για το ίδιο το ΔΝΤ στην υπόθεση βιωσιμότητας του χρέους αλλά και μέτρα διευκόλυνσης που ζητάει από την Ε.Ε., συμπεριλαμβάνει και το ίδιο όσον αφορά τα δάνεια, τα οποία έχει δώσει στην Ελλάδα; Τρίτον, αναφέρονται σε όλες τις εκθέσεις και το είπε και ο εκπρόσωπος ο κ. Ψαλιδόπουλος, τα ζητήματα ότι πρέπει και είναι ευκαιρία που βρισκόμαστε σε φάση ανάκαμψης να επιταχυνθούν οι μεταρρυθμίσεις. Όμως θα θέλαμε κάτι πιο συγκεκριμένο με τον όρο «μεταρρύθμιση». Έχει περιεχόμενο αυτός ο όρος; Αποτελείται από συγκεκριμένα ζητήματα που πρέπει να προχωρήσουν οι μεταρρυθμίσεις; Αφορά συγκεκριμένους τομείς της οικονομίας, συγκεκριμένους κλάδους; Αφορά την αγορά εργασίας ή για παράδειγμα το ασφαλιστικό στη χώρα μας και την εκτίμηση που έχει το ΔΝΤ για τη βιωσιμότητα και την εξέλιξή του; θα θέλαμε δηλαδή πιο συγκεκριμένα το περιεχόμενο αυτών των μεταρρυθμίσεων; Για να δούμε ακριβώς και τα χαρακτηριστικά που έχουν αυτές οι μεταρρυθμίσεις, γιατί το να κρυβόμαστε πίσω από την αοριστία της μεταρρύθμισης, δεν ξέρω κατά πόσο βοηθάει την κουβέντα και για να γίνεται κατανοητό για το ποια θα είναι η επόμενη μέρα για τους εργαζόμενους και για τα υπόλοιπα λαϊκά στρώματα στην πορεία υλοποίησης αυτών των μεταρρυθμίσεων και κατά πόσο αυτές οι μεταρρυθμίσεις επιβεβαιώνουν το αφήγημα της κυβέρνησης περί δίκαιης ανάπτυξης, περί καθαρής εξόδους στις αγορές και περί το τέλος των βασάνων των λαϊκών στρωμάτων;

Αυτά κατά κύριο λόγο θα ήθελα εάν μπορείτε στο χρόνο που έχετε στη διάθεσή σας να μου δώσετε κάπως πιο συγκεκριμένες απαντήσεις κύριε Ψαλιδόπουλε. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καμμένος από τους Ανεξάρτητους Έλληνες.

ΔΗΜΗΤΡΙΟΣ ΚΑΜΜΕΝΟΣ: Σας καλωσορίζουμε κύριε Ψαλιδόπουλε. Ευχαριστούμε πολύ για την παρουσία σας.

Αρκετές από τις ερωτήσεις μου έχουν καλυφθεί και από συναδέλφους. Απλά θα πρέπει να πάμε λίγο στο σήμερα όπου βλέπουμε μια ραγδαία αύξηση του δημοσίου χρέους όλων των κρατών στον κόσμο σε σχέση με το Α.Ε.Π. και μεσοσταθμικά και σε απόλυτες αξίες. Βλέπουμε αύξηση στις ισοτιμίες των νομισμάτων, το οποίο άμεσα αυξάνει τις δανειακές υποχρεώσεις της κάθε χώρας η οποία έχει δανειστεί στο δικό της νόμισμα, σε σχέση με το δολάριο, το ευρώ ή οποιοδήποτε άλλο πιο σκληρό νόμισμα. Βλέπουμε αύξηση του πετρελαίου με αυτό που πάει να συμβεί στο Ιράν.

Όλα αυτά δείχνουν, ότι η παγκόσμια οικονομία πέρα από τη χρηματιστηριακή, θα περάσει άλλη μια κρίση θα περάσει και μια κρίση νομισμάτων και εμπορικών ισοζυγίων, αλλά το σημαντικότερο από όλα είναι ότι δεν είναι σίγουρο ότι θα μπορέσουν οι πολιτικές των κρατών και όλων των Φορέων, όπως είναι και το ΔΝΤ, να μειώσουν την ανισότητα ή να βοηθήσουν τα κοινωνικά κράτη οπουδήποτε αυτά χρειάζονται μια υποβοήθηση.

Αυτοί οι παράγοντες επηρεάζουν άμεσα οποιεσδήποτε προβλέψεις κάνει το ΔΝΤ για οποιαδήποτε χώρα. Τι να προβλέψεις για την Ελλάδα και την βιωσιμότητά της, εάν ξεσπάσει σε έξι μήνες πόλεμος στο Ιράν, εμπλακεί η Τουρκία, στη Συρία γίνεται αυτό που συμβαίνει και η τιμή του βαρελιού περάσει τα 100 $ και αν εμπλακεί ή όχι η Ρωσία, σε σχέση με τα ισοζύγιά μας με τον τουρισμό με τα φορολογικά έσοδα και οτιδήποτε άλλο;

 Όλοι αυτοί οι παράγοντες και είναι η πρώτη μου ερώτηση, εάν και κατά πόσον λαμβάνονται υπ' όψιν και σε ποιο βαθμό και με ποια βαρύτητα -θα την έλεγα- στους υπολογισμούς και στις κουβέντες που κάνουμε.

Πιο πρακτικά και να γυρίσουμε λίγο στο παρελθόν. Όταν ήρθαμε στην Κυβέρνηση παραλάβαμε περίπου 83 δισεκατομμύρια κόκκινα δάνεια, τα οποία αυξήθηκαν κατά 60 δισεκατομμύρια ευρώ από το 2009. Η ερώτηση είναι: Στα προγράμματα που κάνατε τότε, γνωρίζετε, αν υπήρξε παρέμβαση του ΔΝΤ για την επίλυση από το 2010 έως το 2014 των κόκκινων δανείων στις ελληνικές τράπεζες; Απαντήστε με ναι ή όχι ή τι συνέβη, γιατί δεν πιέσατε να λυθεί το τεράστιο ζήτημα των κόκκινων δανείων, εάν δεν πιέσατε και αν πιέσατε για το αν υπήρχαν αντιδράσεις ή γιατί δεν προχώρησε αυτό; Δεν θα το αναλύσω περαιτέρω το πώς επηρέασε το τραπεζικό σύστημα την συστημικότητα των τραπεζών κ.τ.λ. με κεφαλαιοποίηση, αυτά είναι λίγο έως πολύ γνωστά.

Τα πρώτα χρόνια της κρίσης από το 2010 έως το 2014 τα νούμερα είναι σαφή. Χάσαμε 8,5 δισεκατομμύρια ευρώ από τα ασφαλιστικά ταμεία από τις ασφαλιστικές εισφορές, λόγω ανεργίας. Οκτώμιση δισεκατομμύρια ευρώ το χρόνο, λόγω νέων ανέργων είναι σχεδόν αδύνατον να αναπληρωθούν μεσοπρόθεσμα, θα αναπληρωθούν μακροπρόθεσμα.

Στα μοντέλα που έχουμε της ανάπτυξης ή των νέων θέσεων εργασίας με οποιαδήποτε μορφή, υπάρχει κάποια πρόβλεψη στο πως θα μπορέσουμε να αναπληρώσουμε τα έσοδα των ασφαλιστικών Ταμείων σε σχέση με τις εργοδοτικές εισφορές ή με τις εισφορές των εργαζομένων με ένα μέσο ή ένα κατώτατο μισθό; Δεν ξέρω, αν έχουν γίνει κάποιες τέτοιες προβλέψεις και κάποιες τέτοιες συζητήσεις.

Ερώτηση. Το 2014, εάν γνωρίζετε, θα ήθελα να το γνωρίζω, είχε γίνει συζήτηση με την τότε κυβέρνηση για ευέλικτη ή και προληπτική γραμμή στήριξης του ΔΝΤ, όχι της Ευρώπης. Θέλω να μας απαντήσετε, αν το γνωρίζετε. Εγώ γνωρίζω ότι είχε γίνει η συζήτηση.

Μια άλλη ερώτηση, περί βιωσιμότητας του χρέους, να τα πούμε λίγο ως οικονομολόγοι. Ο ESM είναι ένας Μηχανισμός. Δημιουργήθηκε για να μην δανείζουν οι κεντρικές τράπεζες κατευθείαν τις χώρες και έχουν ένα μεγάλο ρίσκο. Ο ESM αυτή τη στιγμή έχει δανείσει γύρω στα 240 δισεκατομμύρια στην Ελλάδα, θα ξεπεράσει τα 250 δισεκατομμύρια. Αυτό το ποσό αντιπροσωπεύει σχεδόν το 68% των δανείων του και είναι στην Ελλάδα. Όταν το ΔΝΤ λέει, ότι το χρέος της Ελλάδας είναι εξαιρετικά μη βιώσιμο, αυτό τι ρίσκο θα έπρεπε να μεταφέρει στον ESM, όπου το 70% των δανείων του είναι πάνω στην Ελλάδα;

Γιατί οι αγορές δεν έχουν αντιδράσει στην αξιολόγηση του ESM και τον έχουν συνέχεια σε ΑΑΑ;

Έχετε μία απάντηση σε αυτό ως οικονομολόγος; Διότι οι εισφορές από 80 δις δεν μιλάμε τώρα πως γίνεται η μόχλευση, αλλά είναι 19 μέτοχοι χώρες στον ESM στο μηχανισμό. Δεν μπορεί να βγαίνει μία τόσο αρνητική έκθεση και δεν λέω ότι διαφωνώ με την έκθεση της εξαιρετικά μη βιωσιμότητας του ελληνικού χρέους, συμφωνώ κιόλας. Αλλά δεν μπορεί ο μηχανισμός να συνεχίζει με ένα τεράστιο βάρος και μία τεράστια έκθεση ξαναλέω σχεδόν 70% επάνω σε μία χώρα με μη εξαιρετικά βιώσιμο χρέος, να συνεχίζει να δανείζεται από τις αγορές με ΑΑΑ.

Τέλος, αν γνωρίζετε και αν μπορείτε να μας πείτε αυτό που έχει συζητηθεί πολύ. Ξέρω ότι θα σας κουράσουμε με πολλές ερωτήσεις, αν μπορέσετε και έχετε το χρόνο να μας απαντήσετε με όλο το σεβασμό. Ενδιαφέρει τα πρακτικά και τον κόσμο κατά πόσο το 2010, επειδή γνωρίζαμε ότι υπήρχε εισήγηση από το ΔΝΤ και προεργασία, χωρίς να ψέγω κανέναν, από το 2009, για να μην υπάρξει ίσως το ΔΝΤ και για να υπάρξει χρεωκοπία στις τράπεζες, να μην πάμε δηλαδή σε μηχανισμούς ευρωπαϊκούς. Η Ελλάδα, εάν δεν μπορούσε να αντλήσει τα κεφάλαια που υπήρχαν, αλλά να μην το συζητήσουμε τώρα, δεν έμπαινε στην διαδικασία να αντλήσει κεφάλαια από αγορές ή από άλλα μέσα τον Ιανουάριο του 2010, εάν υπήρχε εισήγηση να προχωρήσουμε σε χρεωκοπία στο ιδιωτικό χρέος, πριν να μπούμε σε μηχανισμούς με το ΔΝΤ και να έρθουμε σε ευρωπαϊκούς μηχανισμούς και να ακολουθήσει αυτό που ακολούθησε. Ευχαριστώ πολύ για το χρόνο σας.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ: Ευχαριστώ, κ. Πρόεδρε. Βρίσκομαι στην δυσάρεστη θέση να πω το εξής, ότι είμαστε οι μόνοι που δεν έχουμε ανακάμψει από τότε που υπεβλήθησαν τα μνημόνια. Υπεβλήθησαν τα μνημόνια και σε άλλους, αλλά εμείς έχουμε μάλλον την δική μας λογική και οπωσδήποτε έχουμε μεγάλη ευθύνη και για αυτό. Με τα προαπαιτούμενα τι γίνεται, έχουμε ολοκληρώσει τις υποχρεώσεις μας σίγουρα στις αλλαγές που πρέπει να ολοκληρωθούν, για να έχουμε μία σύγχρονη οικονομία; Βεβαίως με capital controls, με φαιδρές καταστάσεις τύπου αριστερή διαχείριση, κάποιες αγκυλώσεις δεν ξέρω πόσο στοίχησε ο κ. Βαρουφάκης, άλλος λέει το α ποσό άλλος λέει το β, πάντως στοίχισε πολλά.

Κάποια στιγμή, όμως, σοβαρευτήκατε, είδατε τον τοίχο να έρχεται πάνω σας, όμως όπου κάνατε παρεμβάσεις φέρατε το χάος. Φέτος για παράδειγμα τα βάλατε με τον τουρισμό θα πω κάτι απλό και ίσως και ελαφρύ, σας φταίνε οι γουρούνες κάτω των 125 κυβικών, αυτά και άλλα και ο τουρίστας βέβαια όταν βλέπει αυτή την κατάσταση, νιώθει μια ανασφάλεια φεύγει και πάει στην Ίμπιζα. Τα βάλατε και με τα σκάφη αναψυχής τα τουριστικά, υποχρεώνετε σε αύξηση του πληρώματος, απαγορεύσατε τον δεύτερο απόπλου την ίδια μέρα, δεν θέλετε ΦΠΑ, δεν θέλετε χρήμα, δεν θέλετε συνάλλαγμα. Δεν μπορώ να καταλάβω, χωρίς επενδύσεις δεν πρόκειται να γίνει κάτι, αλλά επενδύσεις με υπερφορολόγηση και ασφαλιστική φορολογική πολιτική, γιατί κάναμε τώρα την ασφάλιση φορολογική επέκταση δεν επιτυγχάνετε ελκυστικό περιβάλλον για επενδύσεις.

 Οπότε μία κυβέρνηση των 153 που δεν παρέχει ούτως η άλλως τα εχέγγυα για σοβαρούς επενδυτές, εκτός βεβαίως των επενδυτών αυτών που λιάζονται στην πλατεία Συντάγματος το ακούσαμε και αυτό, κόβετε συντάξεις, κόβετε μισθούς, φεύγει ζωντανό χρήμα από την αγορά. Γι’ αυτό η αγορά χρειάζεται μία άνεση, και τι κάνουμε, κυνηγάμε την ουρά μας παίρνουμε από την μία τσέπη τα λεφτά, τα βάζουμε στην άλλη. Η οικονομία χρειάζεται τόλμη και όραμα πράγμα που με την ελεύθερη λογική στελεχών σας δεν μπορεί να υποστηριχτεί, διότι είναι σίγουρο ότι δεν αγαπάτε την Ευρώπη, δεν αγαπάτε την ιδιωτική πρωτοβουλία. Η καθαρή έξοδο που μας υπόσχεστε θα γίνει εφιάλτης, διότι το μόνο που πρόκειται να γίνει από τον Αύγουστο και μετά θα αποχωρήσουν μόνο οι δανειστές από την υποχρέωση στήριξης. Επομένως, πρέπει να ζητήσουμε χρήμα στην ελεύθερη αγορά και δεν θα υπάρχει ένα δίκτυ ασφαλείας από τους δανειστές και τους ευρωπαίους ετέρους.

Επομένως, οι τόκοι θα είναι ανάλογοι των δυνατοτήτων αποπληρωμής της χώρας μας, οπωσδήποτε πολλαπλάσιο του σημερινού.

Λέτε ότι «βγαίνουμε από τα μνημόνια», αλλά δεν έχουμε μνημονιακές υποχρεώσεις για ακόμη 40, 50, 60 χρόνια; Τα πλεονάσματα δεν είναι μνημονιακή υποχρέωση; Άρα, πως βγαίνουμε από τα μνημόνια; Υπερταμείο για 90 χρόνια.

Ονομάζετε την επιτροπεία της χώρας μας «εποπτεία». Λέει ότι «θα είμαστε σε μια εποπτεία ενισχυμένη μετά απ’ τον Αύγουστο». Αυτό είναι επιτροπεία. Πλάθετε λέξεις. Είστε άνθρωποι έξυπνοι. Ξέρετε να διαχειρίζεστε τους αγαθούς πολίτες, που σας ψήφισαν. Πλάθετε λέξεις, για να μπερδεύετε αυτούς τους αφελείς ανθρώπους. Οι τροϊκανοί έγιναν «θεσμοί», τα μνημόνια έγιναν «προγράμματα στήριξης κι εποπτείας», η κακοδιαχείριση και τα ψέματα έγιναν δήθεν «αυταπάτη». Εγώ πιστεύω ότι δεν είναι αυταπάτη, ήταν προσχεδιασμένο, ήταν μια απάτη των ψηφοφόρων σας.

Θα πω ότι κάθεστε σε υψηλά βάθρα. Έχετε τη λογική της Μαρίας Αντουανέτας. Δεν βλέπετε χαμηλά. Ο κόσμος πεινάει κι εσείς κόβετε ακόμα πιο πολύ μισθούς και συντάξεις. Οι φόροι είναι υψηλότεροι, το ΕΝΦΙΑ που «θα καταργούσατε σε μια νύχτα μ’ ένα νόμο». Είμαστε ανήσυχοι ότι τα πράγματα θα πάνε απ’ το κακό στο χειρότερο. Ευχαριστώ πολύ.

ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής): Ευχαριστώ τον κ. Καβαδέλλα.

Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Κύριε Ψαλιδόπουλε, σας ευχαριστώ για την παρουσία σας εδώ. Μας δίνετε τη δυνατότητα, να σας ρωτήσουμε και να διευκρινίσουμε ορισμένα ζητήματα. Εγώ, θα επικεντρωθώ περισσότερο σ’ ερωτήσεις και όχι τόσο σε τοποθέτηση. Μέσα απ’ τις ερωτήσεις, βέβαια, προκύπτει και η τοποθέτηση. Υπάρχουν τρεις δέσμες ερωτήσεων.

Η πρώτη δέσμη ερωτήσεων έχει, να κάνει με τη θέση σας, προσωπικά, ως εκπρόσωπο της Ελλάδος στο Διεθνές Νομισματικό Ταμείο. Κάντε μας λίγο πιο σαφές, εάν θέλετε, εάν υποστηρίζετε τις θέσεις του Ελληνικού Υπουργείου Οικονομικών και της Ελληνικής Κυβέρνησης. Εάν αυτό συμβαίνει, αξιολογήστε εάν θέλετε, κατά πόσον οι θέσεις και οι απόψεις σας λαμβάνονται υπόψη στις αποφάσεις. Είστε ικανοποιημένος από το πόσο εισακούγονται οι θέσεις σας ως φορέα και ως εκπρόσωπο της Ελληνικής Κυβέρνησης; Λαμβάνονται υπόψη αυτά στην τελική διαμόρφωση των προγραμμάτων;

Η δεύτερη δέσμη ερωτήσεων είναι όσον αφορά την αξιολόγηση των προβλέψεων και των παρεχόμενων συμβουλών. Έγινε από τους περισσότερους συναδέλφους μια κριτική στις προβλέψεις και στις συμβουλές, που δόθηκαν συγκεκριμένα για τη χώρα μας, αλλά και γι’ άλλες χώρες από το Διεθνές Νομισματικό Ταμείο, που όπως είπαμε στις περισσότερες των περιπτώσεων δεν συνέπεσαν μ’ αυτά που συνέβησαν στην ελληνική οικονομία. Σχεδόν σε όλες, ενώ προβλέπαμε ανάπτυξη, είχαμε ύφεση, προβλέπατε άλλα νούμερα, είχαμε τελείως διαφορετικά αποτελέσματα. Έγινε παραδεκτό ότι οι πολλαπλασιαστές εν τέλει ήταν λάθος. Γίνεται μια διαδικασία αξιολόγησης; Εάν γίνεται αυτή η διαδικασία αξιολόγησης και βλέπετε - όπως στην περίπτωση των πολλαπλασιαστών - ότι κάτι πήγε λάθος, τι μέτρα λαμβάνονται, έτσι ώστε να διορθωθεί αυτό το λάθος; Δηλαδή, παραδεχόμαστε ότι όντως κάτι δεν πήγε καλά. Έγιναν κάποιες διορθωτικές κινήσεις;

Η τρίτη δέσμη ερωτήσεων έχει, να κάνει με το πώς διαμορφώνονται εν τέλει οι προβλέψεις. Μήπως οι προβλέψεις στηρίζονται περισσότερο σε πολιτικές εκτιμήσεις και λιγότερο σε οικονομικά δεδομένα; Μήπως, δηλαδή, υπάρχει μια χειραγώγηση διαμέσου των προβλέψεων στις αποφάσεις και στις συμβουλές που δίνονται; Δηλαδή, έχουμε μια κατεύθυνση στην πολιτική, που οδηγείται, ν’ ακολουθήσει μια χώρα με βάση το τι προβλέπουμε, παρά με τα πραγματικά οικονομικά, που έχουν να κάνουν με τη δομή της οικονομίας της κάθε χώρας, την αποτελεσματικότητα και τη δυνατότητα εφαρμογής ορισμένων μέτρων.

Αν ισχύει κάτι τέτοιο, στην πραγματικότητα, έχουμε μία αυτοεκπληρούμενη προφητεία. Επιβάλουμε μία λογική λιτότητας, η οποία φέρνει μία ύφεση, που δημιουργεί την ανάγκη λήψης μέτρων. Δηλαδή, έχουμε ένα φαύλο κύκλο, μία αυτοεκπληρούμενη προφητεία, προκειμένου το Διεθνές Νομισματικό Ταμείο να φτάσει σε ένα συμπέρασμα και να πει, ότι «αυτά που σας έλεγα δεν τα ακολουθήσατε και άρα, εσείς είστε οι κακοί στο τέλος». Σας ευχαριστώ πολύ.

ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής: Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Κύριε Ψαλιδόπουλε, ευχαριστούμε πάρα πολύ για την παρουσίαση και την ενημέρωση. Θα κάνω μερικές ερωτήσεις που κάποιες ενέχουν και κάποια άποψη.

Η πρώτη είναι, ποιο είναι το συνολικό κεφάλαιο του Ταμείου και ποια είναι η συμμετοχή της χώρας μας σε αυτό.

Η δεύτερη ερώτηση αφορά στο δανεισμό. Η χώρας μας δανείστηκε με επιτόκιο πάνω από 5%. Τι είδους βοήθεια είναι αυτή, όταν δανείζετε χώρες που είναι σε κρίση με τέτοια επιτόκια; Είναι μεγάλα επιτόκια. Τι είδους βοήθεια, πραγματικά, είναι αυτή;

Η τρίτη ερώτησή μου, που είναι και θέμα ουσίας, είναι ποια θα πρέπει να είναι η μείωση του δημόσιου χρέους, ή μέσω μηδενισμού, ή ελαχιστοποίησης των επιτοκίων, για να το θεωρήσουμε βιώσιμο. Απλοί λογαριασμοί λένε, ότι για 320 δις περίπου, αν έχουμε ένα επιτόκιο 2%, είναι 6,4 δις το χρόνο μόνο για τόκους. Αυτό σημαίνει 6,4 δις / 180 που είναι το Α.Ε.Π. 3,55% του Α.Ε.Π. μόνο για τόκους.

Εγώ καταλαβαίνω τη λογική και ότι θέλουμε πρωτογενή πλεονάσματα μόνο για να πληρώνουμε τους τόκους πάνω από 3,5%. Νομίζω ότι αυτοί είναι οι λογαριασμοί που μας τους ζητάτε για τέσσερα και πέντε χρόνια. Μπορεί να αντέξει μία οικονομία τέτοια πρωτογενή πλεονάσματα μόνο για τους τόκους, χωρίς να πληρώνεται το κεφάλαιο;

Θέλω να πω και κάτι για τη Ν.Δ., που κρίνει συνέχεια τη σημερινή Κυβέρνηση. Το δημόσιο χρέος, από το 2004 μέχρι το 2009, το πήγε από τα 199 δις που το παρέλαβε, στα 301 δις.. Αυτό είναι το μεγαλύτερο από τα προβλήματα που έχει η χώρα μας τώρα.

Το άλλο ζήτημα που με απασχολεί και θέλω να μου πείτε πώς το αντιμετωπίζετε εσείς ως Συμβούλια, πλέον, του Διεθνούς Νομισματικού Ταμείου, είναι ποια είναι τα κριτήρια βιωσιμότητας των οικονομιών. Δεν λέω μόνο χρέους, που έχουν κάποιες χώρες, όπως εμείς. Δηλαδή, αυτό το μοντέλο του νεοφιλελευθερισμού που συγκεντρώνει τον πλούτο σε πάρα πολύ λίγες χώρες, με τις μετακινήσεις κεφαλαίων χωρίς περιορισμούς και χωρίς κανόνες, με τις διεθνείς συμφωνίες, όπως τις διατλαντικές που συζητάμε εδώ, την TTIP και τη CETA, όπως με τους μικρούς φορολογικούς συντελεστές που έχουν πολλές εταιρείες, όπως με τη φθηνή εργασία και τα φθηνά υλικά που έχουν πολλές χώρες.

 Βλέπουμε αποβιομηχάνιση χωρών, χώρες που είναι πιο εξαρτημένες, όπως η δική μας, να είναι εξαρτώμενες μόνο από τις υπηρεσίες του τουρισμού, κ.λπ.. Βλέπουμε την κατασπατάληση των φυσικών πόρων που είναι πολύ σημαντικό ζήτημα για τον πλανήτη. Βλέπουμε την καταστροφή της φύσης, να καταστρέφονται δάση, όπως αυτό του Αμαζονίου.

Στη νοτιοανατολική Ασία, επίσης, έχουμε τεράστια καταστροφή των δασών για απόκτηση καλλιεργειών. Θάλασσες λίμνες, ποτάμια, δηλαδή, τα νερά του πλανήτη, υπονομεύονται με μείωση των ιχθυοαποθεμάτων, τη συμμετοχή αυτού του μοντέλου ανάπτυξης στις κλιματικές αλλαγές και τις συνέπειες που όλοι γνωρίζουμε.

Δηλαδή, αυτή η πολιτική που φαίνεται ότι εκφράζει και το Διεθνές Νομισματικό Ταμείο, αφού εκφράζει και την πολιτική των πιο ισχυρών χωρών, όπως των Ηνωμένων Πολιτειών και του Ηνωμένου Βασιλείου, δεν το αισθάνεστε, ότι υπονομεύει τη ζωή του ανθρώπου πάνω στον πλανήτη σήμερα;

Ότι υπονομεύει το μέλλον της ζωής των ανθρώπων και των άλλων μορφών ζωής, τα επόμενα χρόνια; Δηλαδή, αυτό το μοντέλο παραγωγής και το μοντέλο κατανάλωσης, δεν σας προβληματίζει ότι οδηγεί σε ένα αδιέξοδο; Τι «μπαλώματα» να κάνουμε; Τι διορθώσεις να κάνουμε, όταν το ίδιο το μοντέλο οδηγεί σε μια γενική καταστροφή και κατάρρευσή; Και αν λάβουμε υπ' όψιν τους εξοπλισμούς, τους ανταγωνισμούς που υπάρχουν τόσα χρήματα εκεί. Αυτά, δεν σας προβληματίζουν εκεί σε αυτό το Συμβούλιο πού είσαστε; Κυκλοφορούν αυτές οι απόψεις; Έχω αυτή την αγωνία, γιατί στη Βουλή εκφράζω την πολιτική η οικολογία που είναι ένα κίνημα το οποίο ξεκινάει από τα ζητήματα προστασίας της φύσης αλλά και την προστασία του ανθρώπου και του μέλλοντος. Αυτά ήταν τα ερωτήματα που θα ήθελα να σας θέσω.

Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε. Το λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ: Κύριε Ψαλιδόπουλε, σας καλωσορίζω και εγώ στην Επιτροπή μας. Είπατε μια ρήση της Κριστίν Λαγκάρντ, που αναφέρεται στη συγκυρία ότι είναι καλή, και ότι «τώρα πρέπει να φτιάξουμε τη στέγη, που είναι καλός ο καιρός».

Σωστό είναι αυτό, διαχρονικά έχει αξία μόνο που αυτή η «στέγη» όταν αναφερόμαστε στη χώρα μας ήταν «τρύπια» ακόμα από την περίοδο του 2000. «Έμπαζε νερά». Τότε που είχαν υψηλούς ρυθμούς ανάπτυξης αλλά αφήναμε όλες τις διαρθρωτικές αλλαγές, όλες τις μεταρρυθμίσεις- που κόπτονται τώρα κάποιοι συνάδελφοι εδώ- τις διαχρονικές ανισορροπίες στο εμπορικό ισοζύγιο, στο ισοζύγιο των off shore συναλλαγών, τα οποία κάλυπταν με φθηνά επιτόκια λόγω του ευρώ και βάζαμε το πρόβλημα συνεχώς «κάτω από το χαλί». Ώσπου ήλθε το 2009 η ώρα και οι αγορές μετά από συνεχείς αναθεωρήσεις ανακάλυψαν ότι το έλλειμμα της διαχείρισης του 2009 έφθασε στο 15,5%. Αυτή είναι η περίοδος για την οποία κόπτεται και επιχαίρει συνάδελφος ο κ. Σταϊκούρας. Τα λέω αυτά, για να μην ξεχνάμε. Τότε, λοιπόν, έπρεπε να «φτιαχτεί η στέγη».

Αντίθετα, φτάσαμε σε ένα σημείο τέτοιο, όπου αποκοπήκαμε από τις αγορές και αναγκαστήκαμε να φέρουμε στη χώρα μας το ΔΝΤ. Το οποίο ΔΝΤ στην Ευρώπη, αν θυμάμαι καλά, μετά τον πόλεμο είναι η πρώτη φορά που έρχεται σε χώρα ευρωπαϊκή. Κι αυτό έγινε στις προηγούμενες κυβερνήσεις που ήταν τόσο «νοικοκύρηδες» που μας έφτασαν εδώ που μας έφτασαν.

Το είπαν και άλλοι συνάδελφοι, έχει μια εικόνα ο κόσμος ότι όταν έρχεται το ΔΝΤ σε μια χώρα του έρχονται δυσάρεστοι συνειρμοί. Είναι ταυτισμένο με πολιτικές που φτωχοποιούν τα μεγάλα κοινωνικά στρώματα και προσπαθούν να δημιουργήσουν τους όρους να ξεπεραστούν τα οικονομικά προβλήματα στη βάση του να ενισχύουν τις κοινωνικές ανισότητες: Οι φτωχοί να γίνονται φτωχότεροι και οι πλούσιοι πλουσιότεροι. Δηλαδή, έχει μια επιμονή στη μείωση του εργατικού κόστους, στην μείωση των κοινωνικών δαπανών, στη μείωση γενικότερα του κοινωνικού κράτους. Δεν είναι τυχαίο ότι και στατιστικά έχει αποδειχθεί ότι σε όποιες χώρες πήγε και «έβαλε πόδι» το ΔΝΤ, έχει μειωθεί το προσδόκιμο ζωής κατά δύο με τρία χρόνια. Αυτά, τα λέω για προβληματισμό. Δεν αναφέρομαι σε σας προσωπικά εννοώ τι εικόνα έχει ο πολύς κόσμος στο διεθνές στερέωμα για το ΔΝΤ.

Φτάνουμε, λοιπόν, στο 2010 τον Απρίλιο και έρχεται το ΔΝΤ στην Ελλάδα. Το επεσήμαναν και άλλοι συνάδελφοι: Έχουμε μια υπερεκτίμηση όλων των δεικτών της οικονομίας από πλευράς ΔΝΤ. Και όσον αφορά τα πρωτογενή πλεονάσματα, και όσον αφορά τις επιπτώσεις των ληφθεισών μέτρων στην ανάπτυξη, κ.λπ..

Μας έλεγαν ότι θα βγούμε σε δύο χρόνια σε τρία χρόνια στις αγορές. Φτάσαμε σε μια οκταετή περίοδο και αντίθετα με το που ήρθε η νέα Κυβέρνηση στην εξουσία έχουμε μια συνεχή υποβάθμιση και υποεκτίμηση των δημοσιονομικών αποτελεσμάτων εξ ου και φθάσαμε στο σημείο στην γ’ αξιολόγηση να μας επιβάλλει το ΔΝΤ μέτρα πολύ σκληρά όσον αφορά τη μείωση των συντάξεων και του αφορολόγητου. Αυτή τη στιγμή, όμως, οι δημοσιονομικές επιδόσεις της χώρας αποδεικνύουν ότι μπορούμε με ένα συμμάζεμα των οικονομικών να έχουμε τα πρωτογενή πλεονάσματα αυτά που έχουμε δεσμευτεί. Εάν και δέχομαι και εγώ ότι τα υψηλά πρωτογενή πλεονάσματα λειτουργούν υφεσιακά. Αυτός είναι κανόνας δεν μπορεί να τον απορρίψουμε και εμείς.

Έρχομαι τώρα στο θέμα του τι θα κάνει το ΔΝΤ από εδώ και πέρα. Το βάζω σαν ερώτημα. Ήθελα να πω και κάποια πράγματα για τις παγκόσμιες ανισότητες που έχει δημιουργήσει η πολιτική του νεοφιλελευθερισμού την οποία στηρίζει το ΔΝΤ και είναι ο κορμός της πολιτικής του ότι το 2008 στο αποκορύφωμα της κρίσης το 45% σύμφωνα με στοιχεία της CREDIT SUISSE πρόσφατα κατείχε το 50% του παγκόσμιου πλούτου. Αυτό το ποσοστό αυτή τη στιγμή έχει ανέβει, δηλαδή όλο και λιγότεροι άνθρωποι συσσωρεύουν μεγαλύτερο πλούτο. Αυτό λειτουργεί και αντιαναπτυξιακά, γιατί η ροπή προς κατανάλωση αυτών των στρωμάτων που στοχοποιούνται είναι μεγαλύτερη απ’ ότι αυτών που έχουν τα δισεκατομμύρια. Άρα έχουμε και ένα στόχο οικονομικό ότι αυτές οι ανισότητες λειτουργούν και σε βάρος της ανάπτυξης. Θέλω να κάνω μια ερώτηση σε σχέση το τι θα κάνει το ΔΝΤ από εδώ και πέρα. Υπάρχει μια σκέψη και αυτή συζητιέται πάρα πολύ ότι, να πάρει τα δάνεια του ΔΝΤ ο ESM με χαμηλότερο επιτόκιο. Έτσι και αλλιώς στο τρέχον πρόγραμμα δεν έχει ακόμα μπει με χρηματοδότηση το ΔΝΤ θα βάλει χρήματα δεν έχει βάλει ακόμα τίποτα και λειτουργεί ως τεχνικός σύμβουλος. Έχετε κάποια εικόνα αν κάτι τέτοιο συζητιέται και αν είναι σε αυτή τη φάση εφικτό δεδομένου ότι έχω την εντύπωση ότι και ο ISM έχει τεχνογνωσία και μπορεί και η Ευρώπη από μόνη της να διαχειριστεί τα οικονομικά της προβλήματα. Ευχαριστώ πολύ.

ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής): Ευχαριστώ, κύριε Αντωνίου. Το λόγο έχει ο κ. Θεοχάρης.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Ευχαριστώ πολύ. Να ευχαριστήσω και τον κ. Ψαλιδόπουλο και εγώ με τη σειρά μου για την πολύ ενδιαφέρουσα ενημέρωση. Θα προσπαθήσω να είμαι πολύ σύντομος.

Κύριε Ψαλιδόπουλε, έχει ανοίξει η συζήτηση για την επόμενη ημέρα για το πόσο καθαρή ή μη καθαρή θα είναι και αν θα είμαστε εκτός μνημονίων. Η ενισχυμένη επιτήρηση είναι ένα άλλο μνημόνιο με άλλα λόγια, αν δηλαδή μετονομάζουμε την τρόικα σε θεσμούς πάλι όπως ζήσαμε το 2015. Κατά την άποψή μου αυτό το οποίο θα κάνει την αλλαγή μεταξύ της εντός μνημονίων εποχής με την εκτός μνημονίου εποχής είναι ο ρυθμός ανάπτυξης της χώρας. Εάν έχουμε τη δυνατότητα να υλοποιήσουμε αυτές τις πολιτικές, οι οποίες θα επιτρέψουν την ταχεία ανάπτυξη της χώρας αυτό θα οδηγήσει σε άμεση απεμπλοκή σε μείωση της σχετικότητας του χρέους του βάρους του οποίου μας δημιουργεί και όλες τις παρεπόμενες θετικές συνέπειες που μπορεί να έχει αυτό. Το ΔΝΤ κατά την άποψή μου σωστά πράττει, όταν αναδεικνύει και με τις εκθέσεις βιωσιμότητας τις λεγόμενες DSA την αιτιώδη σχέση μεταξύ υψηλών πρωτογενών πλεονασμάτων και χαμηλών ρυθμών ανάπτυξης.

Η Ευρωπαϊκή Επιτροπή και τα κράτη μέλη θέλουν να τετραγωνίσουν τον κύκλο επιμένοντας πως μπορούμε να έχουμε και τα δύο και την υψηλή ανάπτυξη και τα υψηλά πλεονάσματα και προφανώς βγάζοντας την ουρά τους απέξω με το να βοηθήσουν και να κλείσουν και να βάλουν και αυτοί αυτό που τους αναλογεί που είναι οι διευθετήσεις σε σχέση με το χρέος. Θέλουν να είναι όσο γίνεται ευνοϊκότερες για την άποψή τους.

Το Διεθνές Νομισματικό Ταμείο αναδεικνύει ουσιαστικά αυτή τη σχέση.

Πώς όμως κρίνεται μια Κυβέρνηση, η οποία έχει επιλέξει συνειδητά την υψηλότερη ακόμα και από αυτή, που τη ζητάνε τα προγράμματα, τα οποία έχει υπογράψει παραγωγή πρωτογενών πλεονασμάτων σε βάρος της ανάπτυξης;

Πώς κρίνουμε, δηλαδή, τα υπέρ πλεονάσματα τα οποία είναι αχρείαστα και μάλιστα και δεν μας τα ζητούν και τα οποία οδηγούν σε ακόμα μεγαλύτερη ύφεση από αυτήν που θα έπρεπε να έχουμε και μέσα στις εποχές του μνημονίου, αλλά όπως ξέρετε, έχουμε συμφωνήσει το 3,5% πλεόνασμα και έως το 2022.

Το δεύτερο, θα ήταν το εξής. Το χρέος, προφανώς, πρέπει να πέσει. Πρέπει να πέσει εφόσον δεν γίνεται «με κούρεμα», θα πρέπει να πέσει με όρους παρούσας αξίας, ώστε να μπορέσουμε το κόστος των τόκων, να είναι τέτοιο, που να μη χρειάζεται να έχουμε υψηλά πρωτογενή πλεονάσματα και έτσι να επιτρέψουμε την ανάπτυξη αυτή στην οποία συζητήσαμε.

Πιστεύετε, ότι η χώρα μας μπορεί χωρίς την παρουσία του Διεθνούς Νομισματικού Ταμείου αυτή τη σκληρή και άνιση μάχη, που έχει να δώσει με τους Ευρωπαϊκούς θεσμούς, να την πετύχει; Δηλαδή, να πετύχει μια ουσιαστική ελάφρυνση του χρέους ή το Διεθνές Νομισματικό Ταμείο είναι αποφασισμένο «να νίψει χείρας του» και να πει: Εφόσον δεν με ακούνε οι Ευρωπαίοι, τότε καταστρέψτε έναν ελληνικό λαό μόνοι σας και εγώ απλώς αποχωρώ από μια κατάσταση, την οποία δεν μπορώ να διαχειριστώ.

Δηλαδή, το Διεθνές Νομισματικό Ταμείο θα ασχοληθεί με τις εσωτερικές του ισορροπίες μεταξύ των μελών, που έχει στο Διοικητικό του Συμβούλιο, αφήνοντας μια χώρα και έναν λαό να υποστεί τις συνέπειες της αδυναμίας επιτυχίας διαπραγμάτευσης με τη Γερμανία ή με οποιαδήποτε άλλη χώρα και πως αυτό μπορεί να το αποδεχθεί οποιουδήποτε Δ.Σ. του Ταμείου; Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ τον κ. Θεοχάρη.

Το λόγο έχει ο κ. Καρασμάνης.

ΓΕΩΡΓΙΟΣ ΚΑΡΑΣΜΑΝΗΣ: Κύριε Καθηγητά, ευχαριστούμε πολύ για την ενημέρωση, αλλά ωστόσο μας δώσατε πάρα πολλά ερεθίσματα ειδικότερα για το χρέος. Οχτώ χρόνια τώρα ζούμε με τον εφιάλτη της μείωσης του χρέους, ένα χρέος που παρά τις συνταγές που δόθηκαν, αντί να περιοριστεί διευρύνθηκε. Οχτώ χρόνια μετά την υποτιθέμενη διάγνωση της «ασθένειας» το «ιατρικό» στην πράξη απεδείχθη αναποτελεσματικό. Το χρέος αυξήθηκε και συνεχίζεται η «δόση των φαρμάκων» μείωση των συντάξεων, μείωση των μισθών, μείωση του αφορολόγητου.

Όταν είναι γνωστό, ότι μειώνοντας τους μισθούς, τις συντάξεις απλώς μειώνουμε τους άμεσους φόρους, που θα εισπραχθούν. Μειώνουμε την αγοραστική δύναμη των εργαζομένων. Άρα, και τη δυνατότητα κατανάλωσης, άρα και τους έμμεσους φόρους Φ.Π.Α., Ειδικό Φόρο Κατανάλωσης κ.λπ.

Με δύο λόγια, όπως ξέρετε, κάνουμε φτωχότερο τον Κρατικό Προϋπολογισμό από άμεσους και έμμεσους φόρους, φτωχότερα τα ασφαλιστικά ταμεία για τις συντάξεις και για την ιατροφαρμακευτική περίθαλψη. Κάνουμε, δηλαδή, ακόμα πιο φτωχούς τους εργαζόμενους, τους συνταξιούχους αυτής της χώρας. Στερούμε χρήμα από την αγορά, πολλαπλασιάζουμε τα λουκέτα, εντείνουμε την ύφεση, τροφοδοτούμε τη διαιώνιση αυτού του φαύλου κύκλου. Και αυτό το χρέος, κύριε Καθηγητά, ποιος θα το πληρώσει κάτω από ποιες προϋποθέσεις;

Οι συμφωνίες που έχουν υπογραφεί είναι επαχθείς και ειδικότερα η συμφωνία αυτή του καλοκαιριού του 2015, είναι λεόντειος συμφωνία και δεν υποθηκεύει μόνο το παρόν της χώρας, αλλά υποθηκεύει και το μέλλον της νέας γενιάς για πολλές δεκαετίες. Έχουμε το φαινόμενο του brain drain των νέων να φεύγουν κατά χιλιάδες από τη χώρα, γιατί δεν έχει να τους προσφέρει τίποτα. Αυτή η περικοπή των μισθών, των συντάξεων, του αφορολογήτου, οδηγεί την ελληνική κοινωνία στη φτωχοποίηση και στην εξαθλίωση. Κάτω απ' αυτές τις προϋποθέσεις, πιστεύετε ότι μπορεί να υπάρξει ανάκαμψη σ' αυτή τη χώρα; Όταν ο αντίστοιχος διεθνής οργανισμός ΟΑΣΑ κατατάσσει και χαρακτηρίζει τη χώρα πρωταθλήτρια των φόρων, αυτή η βάρβαρη υπερφορολόγηση είναι δυνατόν να επιτρέψει τις επενδύσεις; Ποιος κύριε καθηγητά θα έρθει και γιατί να έρθει σε αυτή τη χώρα να επενδύσει κάτω από αυτή τη βάρβαρη υπερφορολόγηση, με αυτούς τους υψηλούς συντονιστές φορολογίας, με τις υψηλές εισφορές και γιατί να μην πάει στις γειτονικές χώρες να επενδύσει;

Συνεπώς, το μέλλον αυτής της χώρας, όπως φαίνεται είναι δύσκολο. Το ταμείο αυτά δεν τα βλέπει; Γιατί πρότεινε να μειωθούν οι συντάξεις και το αφορολόγητο ακόμα περισσότερο ;Επιβεβαιώνει αυτό που υπάρχει στην ατμόσφαιρα ότι το Διεθνές Νομισματικό Ταμείο όπου έχει πάει, έχει διαλύσει κράτη, κοινωνίες, οικογένειες, έχει διαλύσει το παραγωγικό ιστό. Δεν πάει άλλο σε αυτή τη χώρα αυτή η φτωχοποίηση και αυτή η εξαθλίωση.

Υπάρχει μια διελκυνστίδα μεταξύ του Διεθνούς Νομισματικού Ταμείου και της Γερμανίας. Ο χρόνος είναι ορατός και τελειώνει. Υπάρχει ενδεχόμενο να μη ληφθούν αποφάσεις για το χρέος. Σε μια τέτοια περίπτωση δεν νομίζετε ότι αυτή η περιβόητη έξοδος από το μνημόνιο καθίσταται επισφαλής; Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ : Ευχαριστώ, κύριε Πρόεδρε. Κύριε Ψαλιδόπουλε εκπροσωπείτε έναν φορέα, το IMF, το Διεθνές Νομισματικό Ταμείο που οι Έλληνες πολίτες τον γνώρισαν ως «ψαλιδοχέρη». Δεν θέλω να κάνω λογοπαίγνιο μεταξύ του ονόματός σας, έχετε δει την κινηματογραφική ταινία ο ψαλιδοχέρης, που αφορά πλέον εδώ και 8 χρόνια τις περικοπές σε κάθε είδους επιδόματα, συντάξεις, κοινωνικές παροχές, και αν θέλετε αυτό είναι και το μότο, γιατί σωστά το Διεθνές Νομισματικό Ταμείο, δεν είναι ευαγές ίδρυμα, αλλά είναι ο παγκόσμιος τοκογλύφος και ο λογιστής, ο οποίος εγγυάται τα κεφάλαια των τραπεζών, όπως τα εγγυήθηκε με την παρουσία του, δηλαδή των γερμανικών και γαλλικών τραπεζών , έτσι ώστε να πέφτουν έξω χώρες, λαοί και να οδηγούνται στις αυτοκτονίες φτάνει το τραπεζικό κεφάλαιο να έχει εδραιωμένη την παρουσία του.

Δεν θα σας μιλήσω με όρους πολιτικούς και ιδεολογικούς που έχουν να κάνουν με το κόμμα μου, τον ΣΥΡΙΖΑ, θα σας μιλήσω τη γλώσσα που αντιλαμβάνεστε και εκπροσωπείτε. Πριν από λίγο έγινε γνωστό από το Αθηναϊκό Μακεδονικό πρακτορείο ειδήσεων, το επίσημο πρακτορείο της χώρας, ότι το πρωτογενές πλεόνασμα για το τετράμηνο έφτασε τα 7,5 δισ. ,έναντι 404 εκατ. ευρώ έλλειμμα την αντίστοιχη περίοδο πέρυσι. 7,5 δισ. πρωτογενές πλεόνασμα σε ταμειακή βάση με στοιχεία της Τραπέζης Ελλάδος.

 Ρωτώ, βάσει αυτών των στοιχείων και καθώς τρέχει το πρόγραμμα, σκοπεύει το IMF να άρει τις επιφυλάξεις του που το οδήγησαν τον Μάιο του 2017 για να κλείσει η τρίτη αξιολόγηση να επιμείνει, ότι πρέπει από τώρα να προβλέψουμε τη μείωση των συντάξεων για το 2019 μέχρι 18% και τη μείωση του αφορολόγητου το 2020, δηλαδή στις φορολογικές δηλώσεις του 2021; Σκοπεύετε λοιπόν βάσει πραγματικών δεδομένων και πραγματικών στοιχείων, ότι η χώρα έχει μπει πλέον σε μια ενάρετη ζώνη τακτοποίησης των οικονομικών της, ότι δεν υπάρχει, το πλιάτσικο, η αρπαχτή, η μίζα, η ρεμούλα και όλα αυτά.

Το τελευταίο το πιο πρόσφατο παράδειγμα, είναι αυτό στα νοσοκομεία, όπου ακόμη και η ορατή απώλεια της ζωής δεν οδήγησε κάποιους να συναισθανθούν ότι δεν κλέβουν κάποιο ταμείο, ότι κλέβουν ζωές με το να μειώνουν τις δόσεις των καρκινοπαθών.

Μιλάμε για ένα κύκλωμα που στήθηκε σε πάρα πολλά νοσοκομεία, χωρίς να το ξέρουν οι διοικητές των νοσοκομείων που είχαν τοποθετηθεί από Ν.Δ. -ΠΑ.ΣΟ.Κ.. Δεν ήξεραν τίποτα οι διοικητές των νοσοκομείων, δεν ήξερε τίποτα το Υπουργείο. Αυτοί μόνοι τους τα έκαναν, φαρμακοποιοί, γιατροί και λοιπά και αυτά πληρώνουμε τώρα.

Αν ξέρω καλά από το γραφείο του κ. Χουλιαράκη, σας χρωστάει η χώρα 11.314.000.000. Τόσα χρωστάει στο Διεθνές Νομισματικό Ταμείο. Έχετε την διάθεση αυτά τα λεφτά να σας τα πληρώσει ο ESM που σκοπεύει να μετεξελιχθεί σε ευρωπαϊκό νομισματικό ταμείο και ο φορέας σας να αποχωρίσει από το πρόγραμμα; Και ως ποιο βαθμό θα επιμείνετε στο μόνο ζήτημα, στην μόνη παράμετρο, που έχετε δίκιο, αλλά να την διεκδικήσετε, όχι να τα βρείτε στο παρασκήνιο, που είναι η απομείωση του χρέους. Ότι αυτό το πρόγραμμα δεν βγαίνει αν δεν γίνει μια σοβαρή ολοκληρωμένη απομείωση χρέους, η οποία θα αποκαταστήσει τη σχέση Α.Ε.Π. -δημοσίου χρέους και θα στείλει το μήνυμα στις αγορές ότι είναι βιώσιμο το χρέος, ότι μπορεί να εξυπηρετηθεί από την χώρα μας, έτσι ώστε να ενισχύσετε και εσείς από την πλευρά σας.

Αν δείτε, λοιπόν, ποιος είναι αυτός ο χρόνος, σε ένα μήνα, σε δύο μήνες, ότι κάτι τέτοιο δεν έχουν διάθεση να το κάνουν οι ευρωπαϊκές χώρες, θα μας μαζέψετε την αντιπροσωπεία σας να μας κουνήσετε άσπρο μαντίλι και επομένως να βρει και η χώρα και ο λαός μας τουλάχιστον από την δική σας πλευρά την πιο ανακουφιστική και λυτρωτική στάση και θέση;

Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Τριανταφυλλίδη, νομίζω ότι ο τόνος σας ήταν σωστός, αλλά απευθυνθήκατε σε λάθος άνθρωπο, διότι ο κ.Ψαλιδόπουλος είναι εκπρόσωπος της χώρας μας στο Διεθνές Νομισματικό Ταμείο. Είναι διαφορετικό πράγμα.

Λοιπόν, τελειώσαμε όσον αφορά τις παρεμβάσεις των βουλευτών. Τον λόγο έχει ο κύριος Ψαλιδόπουλος.

ΜΙΧΑΛΗΣ ΨΑΛΙΔΟΠΟΥΛΟΣ (Εκπρόσωπος της Ελλάδας στο Διεθνές Νομισματικό Ταμείο): Ευχαριστώ, κύριε Πρόεδρε.

Ομολογώ ότι οι απαντήσεις μου πρέπει να είναι αναγκαστικά πολύ συνοπτικές. Θα μπορούσα να γράψω ολόκληρη μονογραφία απαντώντας, προκειμένου να αναφερθώ σε κάθε τι που ερωτήθηκε.

Ήταν για μένα πολύ διδακτική η παρουσία, με την έννοια ότι είδα στην πράξη και από τις τοποθετήσεις και από τις ερωτήσεις σας αυτά που σας απασχολούν.

Να ξεκινήσω ίσως με αυτό που είπατε μόλις τώρα, κύριε Πρόεδρε και επιλέγοντας τον κ. Αραχωβίτη με τις ερωτήσεις του.

Η θέση η δική μου στο Διεθνές Νομισματικό Ταμείο είναι θέση στο εκτελεστικό συμβούλιο, στο όργανο δηλαδή που λαμβάνει αποφάσεις στη βάση εισηγήσεων που γίνονται από το προσωπικό.

Με το προσωπικό βρισκόμαστε μετά από αίτημά τους, αίτημά μου και τα λέμε, συζητάμε, κάνω παρατηρήσεις, άλλοτε ακούγομαι, άλλοτε δεν ακούγομαι. Θα χρειαζόμουν πολύ χρόνο για να σας πω παραδείγματα για να καταλάβετε καλύτερα.

Είναι προφανές ότι στις τοποθετήσεις μου στο Συμβούλιο, όχι μόνο για την Ελλάδα, αλλά για όλα τα ζητήματα, υποστηρίζω επιστημονικές θέσεις, με τις οποίες συμφωνώ. Έχω διαρκή επικοινωνία με το Υπουργείο Οικονομικών και την Τράπεζα της Ελλάδος, όπου στέλνω ενημερώσεις για διάφορα θέματα και όπου λέω και την άποψή μου. Άλλοτε ακούγεται και άλλοτε λαμβάνεται υπόψη. Δεν μπορώ να ξέρω, βέβαια, κατά πόσο η δουλειά μου εκτιμάται. Στο μέτρο που παραμένω στη θέση που είμαι, προφανώς εκτιμάται.

Η σχέση, λοιπόν, η δική μου με προσωπικό είναι πάρα πολύ ευαίσθητη και αυτό με φέρνει λίγο στις ερωτήσεις του κυρίου Σταϊκούρα. Ο εκπρόσωπος της Ελλάδος στα Ηνωμένα Έθνη συνήθως δεν ερωτάται, όταν τυχόν συζητά στο πλαίσιο των Ηνωμένων Εθνών για το όνομα της FYROM, αν συμφωνεί με την τάδε ονομασία ή διαφωνεί με την δείνα ονομασία. Δεν είναι σωστό να πάρει θέση. Δηλαδή, η θέση του εκπροσώπου στο Εκτελεστικό Συμβούλιο είναι θέση οικονομικής διπλωματίας.

Με την έννοια αυτή, ενώ επιστημονικά θα μπορούσα να μπω σε διάλογο μαζί σας και να απαντήσω στα ερωτήματά σας διεξοδικά, θεωρώ ότι δεν είναι σωστό δημόσια να τοποθετηθώ, δεδομένου ότι πιθανό να προέκυπταν ζητήματα, τα οποία ξεφεύγουν από τον κύκλο της αρμοδιότητάς μου. Προσπάθησα να εξηγήσω ότι το Ταμείο όντως έχει κάνει λάθη. Το έχει παραδεχτεί και το ίδιο με εσωτερικές αξιολογήσεις που έχουν γίνει και έχει δεσμευθεί να μην επαναλάβει τα ίδια λάθη, όχι μόνο για την Ελλάδα, αλλά και για άλλες χώρες στο μέλλον. Είναι ένας πολύπλοκος γραφειοκρατικός οργανισμός.

Εγώ είχα και την τύχη να έχω διαβάσει Μαξ Βέμπερ και είχα ένα εργαλείο για να καταλάβω τι γίνεται εκεί μέσα, όταν πρωτοπήγα. Ίσως ο βασικότερος λόγος που το Ταμείο αποτυγχάνει και κατηγορείται σε όλες τις χώρες του κόσμου – αυτό είναι ένα κρίμα, το οποίο γνωρίζει και το Εκτελεστικό Συμβούλιο και η ίδια η Διευθύνουσα και προσπαθεί με διάφορους τρόπους να το δικαιολογήσει – είναι ότι πάντα έρχεται να δράσει σε μια έκτακτη περίσταση, σε κάποια κρίση, η οποία συμβαίνει και οι συνταγές πολιτικής που ακολουθεί – δεν χρειάζεται να ξαναπώ γνωστά πράγματα – είναι αυτό που ήδη από τη δεκαετία του 1990 ονομάζεται Συναίνεση της Ουάσιγκτον, δηλαδή μια προσέγγιση να εξυγιάνεις τα δημόσια οικονομικά σου με μείωση δαπανών, με ιδιωτικοποιήσεις δημοσίων επιχειρήσεων, με ένα βραχυχρόνιο νοικοκύρεμα στα γρήγορα, να τελειώνουμε και να φεύγουμε. Αυτή είναι η πολιτική του Ταμείου, εξ ου και τα δάνειά του είναι βραχυπρόθεσμα δάνεια. Το Ταμείο, προκειμένου να βρεθεί σε θέση να μην είναι ανήμπορο να δανειοδοτήσει χώρες που μελλοντικά θα έρθουν και θα ζητήσουν τη βοήθειά του, ζει και με ένα διαρκές άγχος για να διαφυλάξει τους πόρους του και ζητάει αποπληρωμές των δανείων.

Σε ό,τι αφορά, λοιπόν, τα λάθη, τα οποία έχει κάνει, υπάρχει μια εσωτερική διαδικασία, όπως σας είπα, όμως αυτό δεν αποτελεί και εγγύηση ότι δεν θα γίνουν τα ίδια λάθη. Σωστά επισημαίνατε ότι ζητούσαν στο παρελθόν από τις ελληνικές κυβερνήσεις πράγματα παράλογα και τώρα ζητούν άλλα πράγματα, όμως η άλλη πλευρά του νομίσματος είναι ότι βρίσκονται και αυτοί υπό πίεση. Η Ελλάδα δεν είναι η μόνη χώρα, η οποία βρισκόταν σε πρόγραμμα του Ταμείου. Από τα 189 μέλη, περίπου 120 είναι σε πρόγραμμα και αρκετές ευρωπαϊκές χώρες, όπως η Ουγγαρία, η Λετονία, η Ιρλανδία και η Πορτογαλία. Θέλω να πω ότι η Ελλάδα δεν είναι η μοναδική ευρωπαϊκή χώρα, αν και είναι από τις πρώτες.

Συνεπώς, για να κατανοήσετε το διεθνή αυτό οργανισμό καλύτερα και τον τρόπο που λειτουργεί, θα πρέπει να δείτε την πολυπλοκότητά του, πράγμα που κατανοώ ότι είναι λιγάκι δύσκολο, αλλά η πραγματικότητα αυτή είναι. Στο Συμβούλιο, δηλαδή, όπου εκπροσωπούνται όλες οι χώρες του κόσμου, υπάρχουν σύμβουλοι από τα νησιά Βανουάτου μέχρι όποια χώρα μπορείτε να φανταστείτε. Βρισκόμαστε σε διάλογο και συζητάμε, αλλά υπάρχουν και προβλήματα για παράδειγμα, προσπαθώ να εξηγήσω σε Λατινοαμερικανούς συναδέλφους τα προβλήματα της λιτότητας και παραδέχονται ότι είναι πολύ βαρύ αυτό το έχουν ζήσει και αυτοί αλλά πήρατε λεφτά από το Ταμείο, γιατί να τα πάρετε, τα παίρνετε εσείς και δεν τα παίρνουμε εμείς που είμαστε φτωχότεροι, να πάτε στην Ευρώπη να τα βρείτε.

Ενώ αντίθετα οι Ευρωπαίοι λένε: είμαστε έτοιμοι να δώσουμε κεφάλαια να βοηθήσουμε, ευρωπαϊκή αλληλεγγύη, αλλά λιτότητα, Σύμφωνο Σταθερότητας και Ανάπτυξης, δημοσιονομικό fiscal compact. Κείμενα που γνωρίζαμε, συνυπογράψαμε, συναποδεχθήκαμε, όπως και τη Συνθήκη του Μάαστριχτ, όταν προσχωρήσαμε στην ΟΝΕ και τα οποία μας κραδαίνουν τώρα και είναι και η αιτία των υψηλών πρωτογενών πλεονασμάτων που ζητάνε.

Είναι δύσκολο μέσα σε αυτήν την πολύπλοκη κατάσταση, όπου κάθε χώρα κοιτάζει το συμφέρον της και οι ασιατικές χώρες έχουν μεγάλη επιτυχία στην οικονομική πρόοδο τα τελευταία χρόνια - της Κίνας συμπεριλαμβανομένης - να επιχειρηματολογήσει κανείς με τις ιδιομορφίες της χώρας του, μια χώρα που η ραχοκοκαλιά της είναι οι μικρομεσαίες επιχειρήσεις και τα ελεύθερα επαγγέλματα, ο δημόσιος τομέας, ο εφοπλισμός, αλλά που δρουν σε διεθνή πλαίσια και ο τουρισμός βέβαια, μια σταθερή πηγή εισοδήματος, αλλά όχι και σε 12μηνη βάση.

Η κάθε χώρα όπως καταλαβαίνετε έχει τις ιδιομορφίες και τα χαρακτηριστικά της και διάφορα πιεστικά προβλήματα. Γίνεται ένας διαρκής αγώνας, όπως γίνεται και στον ΟΟΣΑ και στα Ηνωμένα Έθνη και αλλού και με αυτήν την έννοια η θέση ερωτημάτων και αυτό που λένε οι Αμερικάνοι η πρόκληση, αφού βλέπεις ότι βραχυπρόθεσμα δεν τα καταφέρνεις, γιατί δεν στηρίζεις επενδύσεις, γιατί δεν στηρίζεις τη διεύρυνση παραγωγής δυναμικότητας. Εγώ τα βλέπω σαν το νερό που χτυπάει το βράχο. Και χτυπάει και χτυπάει και λειαίνει το βράχο στο τέλος.

Χρειάζεται μια επιμονή, όπως και τα ζητήματα της γυναικείας συμμετοχής στην αγορά εργασίας, στα οποία αναφέρθηκα στην εισαγωγή μου, δεν είναι στον πυρήνα των ζητημάτων που απασχολούν το Ταμείο και όμως, αυτά τα έχει βάλει η διευθύνουσα και εμείς τα υποστηρίζουμε, γιατί βλέπουμε στην πραγματοποίηση τους θετικές επιπτώσεις για την παγκόσμια οικονομία.

Οικολογικά ζητήματα, ζητήματα ενεργειακά επίσης ενδιαφέρουν, το θέμα είναι ότι ο προϋπολογισμός του Ταμείου είναι πεπερασμένος, είναι τα κεφάλαια των κρατών-μελών. Τα κράτη-μέλη έχουν συνεισφέρει και άλλα δανειακά κεφάλαια, τα οποία δεν έχουν συνυπολογιστεί σαν ποσοστά συμμετοχής, υπάρχει ένα πρόβλημα και εκεί τι θα γίνει με αυτά, γιατί θα αλλάξει ο συσχετισμός και κάποιες χώρες δεν θέλουν να αλλάξει. Κατά τα άλλα, τα κεφάλαια του Ταμείου είναι πεπερασμένα σε σύγκριση με τη Διεθνή Χρηματοπιστωτική Ρευστότητα. Συνεπώς, μεγάλοι τραπεζικοί οίκοι μπορούν να επιφέρουν πλήγματα σε χώρες μέλη του ΔΝΤ χωρίς αυτό να μπορεί να έχει την οικονομική δύναμη πυρός για να ανταπεξέλθει και να επιφέρει ισορροπία.

Σημείωσα με προσοχή τις ερωτήσεις σας και αν δεν θεωρείται αδόκιμο, κ. Πρόεδρε, είτε μέσω υμών είτε απευθείας προς τους ομιλητές, όταν με το καλό γυρίσω πίσω στην Ουάσιγκτον, να γράψω κάποιες απαντήσεις, προκειμένου να παραμείνω σε διάλογο μαζί τους, μια και βλέπω τη λειτουργία μου στο εκτελεστικό συμβούλιο του Δ.Ν.Τ., σαν προσφορά μου, ως δημόσιου λειτουργού, στην Ελλάδα και στο λαό της, βέβαια, τον οποίο εκπροσωπείτε εσείς.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Θα παρακαλούσα και εγώ τον κ. Ψαλιδόπουλο, επειδή έγινε μια πολύ καλή συζήτηση, να κάνει ένα σημείωμα προς τους επικεφαλής του Ταμείου και να τους ενημερώσει. Νομίζω, ότι ανεξάρτητα από τις δικές μας διαφωνίες, ειπώθηκαν ενδιαφέροντα πράγματα απέναντι στην πολιτική του Δ.Ν.Τ.. Θα ήταν καλό, ανάλογα βέβαια και με τα περιθώρια που έχουν οι σχέσεις σας με την υπόλοιπη εκτελεστική επιτροπή του Δ.Ν.Τ.

ΜΙΧΑΛΗΣ ΨΑΛΙΔΟΠΟΥΛΟΣ (Εκπρόσωπος της Ελλάδας στο Διεθνές Νομισματικό Ταμείο): Ευχαριστώ πολύ, η πρόταση σας είναι εξαιρετική. Θα μου ερχόταν ίσως κι εμένα, αλλά ευχαριστώ πολύ. Όντως επικοινωνώ με όλα τα γραφεία και με το μάνατζμεντ σε τακτά χρονικά διαστήματα και όποτε μου υποδειχθεί από τις ελληνικές αρχές και θα εκμεταλλευθώ αυτή την ευκαιρία κάνοντας μια εκτενή περίληψη και των ερωτημάτων και των θέσεων που εκφράστηκαν, για να ενημερώσω την κυρία Λαγκάρντ προσωπικά και όλο το προσωπικό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας ευχαριστώ. Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Χρήστος Αντωνίου, Σταύρος Αραχωβίτης, Γιώργος Δημαράς, Δημήτριος Μάρδας, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Κώστας Παυλίδης, Χρήστος Σταϊκούρας, Δημήτριος Σταμάτης, Θεόδωρος Φορτσάκης, Ιωάννης Κουτσούκος, Νικόλαος Καραθανασόπουλος, Δημήτριος Καμμένος και Θεοχάρης (Χάρης) Θεοχάρης.

Τέλος και περί ώρα 14.20΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΚΗΣ ΜΠΑΛΑΟΥΡΑΣ ΔΗΜΗΤΡΙΟΣ ΜΑΡΔΑΣ**